title: Dibleyn kirkkoherra

text: "Dibleyn kirkkoherran" ensimmäinen jakso esitettiin 10. marraskuuta 1994. 18 jakson ja kolmen lyhyen erikoisjakson jälkeen kuvattiin kaksi kuusikymmenminuuttista jaksoa syyskuussa 2006. Niissä esiteltiin uusi hahmo, Harry Kennedy, jonka kanssa Geraldine menee naimisiin. Ensimmäinen jakso, jossa Harry esiintyi, esitettiin joulupäivänä 2006, toinen uudenvuodenpäivänä 2007. Joulupäivän jaksoa katsoi 11,4 miljoonaa katsojaa, enemmän kuin mitään muuta ohjelmaa tuona päivänä, ja uudenvuodenpäivän jaksoa katsoi 12,3 miljoonaa katsojaa. Tätä mainostettiin viimeisenä esitettävänä jaksona, mutta pari päivää myöhemmin ilmoitettiin, että lyhyt erikoisjakso esitettäisiin Comic Reliefin hyväksi. Tämä kaikkien aikojen viimeinen jakso esitettiin 16. maaliskuuta 2007.


title: Dibleyn kirkkoherra

text: Jokaisen jakson alkutekstejä seurasi jokin humoristinen tapahtuma, esimerkiksi nainen kutomassa suoraan lampaasta tai mies putoamassa katolta. Jokaisen jakson lopuksi, lopputekstien jälkeen, Geraldine kertoo Alicelle vitsin – suuren osan ajasta vitsi on melko mauton. Alice ei koskaan ymmärrä vitsiä, vaan yrittää tulkita sen kirjaimellisesti ja kertoa Geraldinelle, miksi premissi on mahdoton. Ensimmäisessä jaksossa Alice teeskentelee ymmärtävänsä vitsin ja nauraa, mutta nauraa liian pitkään ja häiritsee Geraldinea. Sarjan aikana on ollut kaksi kertaa, jolloin Alice ymmärtää vitsin. Jaksossa ”Love and Marriage” vitsi kerrotaan Davidille, joka ymmärtää sen heti. Geraldine alkaa kuitenkin selittämään sitä hänelle, koska on niin tottunut selittämään vitsejä Alicelle. Vuoden 2005 jaksossa "Happy New Year" vitsi kerrotaan jakson alussa, koska jakson loppuosa keskittyi "Make Poverty History" -kampanjaan. Viimeisessä jaksossa Harry selittää vitsin Alicelle niin hanakalalla tavalla, ettei hahmon älykkyyden ajattelisi riittävän sen tajuamiseen. Hän kuitenkin ymmärtää vitsin, vasta toista kertaa sarjan aikana.


title: Dibleyn kirkkoherra

text: "Dibleyn kirkkoherra" sijoittuu fiktiiviseen oxfordshirelaiseen Dibleyn kylään, mutta se kuvattiin Turvillen kylässä Buckinghamshiressä. St. Barnabus, sarjan kirkko, kuvattiin Turvillen kylän St Mary the Virgin –kirkossa. Myös viimeisissä jaksoissa esiintynyt paikallinen pubi kuvattiin Turvillessä. Turvillen kylässä on kuvattu muitakin televisiosarjoja ja elokuvia, kuten esimerkiksi "Midsomerin murhat", "Willie itkupilli", "Chitty Chitty Bang Bang" ja "Neiti Marple".


title: Dibleyn kirkkoherra

text: Sarjan tunnusmusiikin sävelsi Howard Goodall psalmin 23 pohjalta ja sen esitti Oxfordin tuomiokirkon kuoro George Humphriesin laulaessa soolon. Kuoronjohtajana toimi Stephen Darlington. Tunnusmusiikki on julkaistu hyväntekeväisyyssinglenä, jonka tuotot menevät Comic Reliefille. Se myös esiintyy Goodallin "Choral Works" -CD:llä, joka myös sisältää hänen toista tilannekomediaa, "Mr. Beaniä", varten tekemänsä tunnusmusiikin.


title: Dibleyn kirkkoherra

text: "Dibleyn kirkkoherra" julkaistiin DVD:llä alueella 2 (UK) vuodesta 2001 alkaen. Vuonna 2002 julkaistiin "The Best of The Vicar of Dibley"–DVD, joka sisälsi 90–minuuttisen filmin, jossa Dawn French keskustelee tuottaja Jon Plowmanin kanssa, sekä pätkiä sarjasta. Dokumentti vuodelta 2002, jonka narratoi Jo Brand ja joka oli nimeltään "The Real Vicars of Dibley", sisältyi myös DVD:lle. Vuonna 2005 julkaistiin ”complete collection” -boksi. Siihen sisältyi kaikki siihen asti esitetyt jaksot ja minijaksot lukuun ottamatta vuoden 1997 Comic Reliefiä varten tehtyä ”BallyKissDibley”–minijaksoa. Kaksi viimeistä jaksoa sekä kuuden levyn ”ultimate”–boksi julkaistiin 26. marraskuuta 2007, mutta kumpikaan ei sisältänyt vuoden 2007 Comic Relief –minijaksoa tai ”BallyKissDibleya”.


title: Dibleyn kirkkoherra

text: Melkein kaikki "Dibleyn kirkkoherran" jaksot on julkaistu Australiassa (alue 4). Vuonna 2005 julkaistiin "The Vicar of Dibley: The Divine Collection"–boksi. Se sisältää kaudet yksi, kaksi ja kolme, kaikki erikoisjaksot (pois lukien vuosien 2004/05/06/07 erikoisjaksot), ja dokumentin "The REAL Vicars of Dibley". Kaikki kolme kautta on myös julkaistu erillisinä. Vuoden 2005 lopulla julkaistiin "The Vicar of Dibley: The Specials". DVD sisältää vuosien 2004 ja 2005 joulun ja uudenvuodenaaton erikoisjaksot sekä vuoden 2005 Comic Reliefiä varten tehty "Antiques Roadshow" –erikoisjakson. Viimeiset kaksi varsinaista jaksoa odotellaan julkaistavan 16. tammikuuta 2008 "A Wholly Holy Happy Ending" –DVD:llä, joka tulee sisältämään vuodenvaihteen 2006–2007 joulun ja uudenvuoden erikoisjaksot sekä dokumentin "The Vicar of Dibley Story". Viimeinen, vuoden 2007 Comic Reliefin "Dibley"–sketsi ("Dibley Wife Swap") siisältyy Comic Relief –DVD:lle ”Now That’s What I Call Comedy”. Kuten monien muiden BBC:n releases Australia–julkaisujen kanssa, uusia julkaisuja on tehty, joissa jokainen kausi on jaettu uusien ”Comedy Bites” –julkaisujen kanssa, viimeisimpänä ”Series One: Episodes 1-3” 4. maaliskuuta 2010.


title: Dibleyn kirkkoherra

text: Yhdysvalloissa ja Kanadassa (alue 1) kaikki jaksot on julkaistu DVD:llä ennen 26. elokuuta 2007, lukuun ottamatta vuoden 2007 Comic Relief –minijaksoa.


title: Dibleyn kirkkoherra

text: Ajatus "Dibleyn kirkkoherran" yhdysvaltalaisesta versiosta ilmaantui, kun kaksi yhdysvaltalaisen tilannekomedia "Frasierin" näyttelijää, Jane Leeves ja Peri Gilpin perustivat Bristol Cities–tuotantoyhtiön ensimmäisenä projektinaan tehdä yhdysvaltalainen versio "Dibleyn kirkkoherrasta". 6. helmikuuta 2007 Fox ilmoitti suunnitelmista tehdä "Dibleyn kirkkoherrasta" yhdysvaltalainen tilannekomedia nimeltä "The Minister Of Divine". Sarjan päätähtenä nähtäisiin Kirstie Alley entisenä "kauhukakarana", joka palaa kotikaupunkiinsa sen ensimmäisenä naispuolisena pappina. Fox ei ottanut ohjelmaa ohjelmistoonsa kaudelle 2007–2008.


title: Schauspielhaus (Zürich)

text: Schauspielhaus Zürich on yksi merkittävimmistä moderneista saksankielisistä teattereista. Teatteri sijaitsee Platz Pfauenilla Rämistrassen varrella Zürichin Hottingenin kaupunginosassa. Suuren näyttämön katsomo on 750-paikkainen. Rakennuksen kellarikerroksessa sijaitsee 200 katsojan studionäyttämö "Kammer". Schauspielhausin rakennus valmistui vuonna 1892 ja toimi aluksi nimellä "Pfauenin Kansanteatteri (Volkstheater am Pfauen)".Schauspielhaus Zürichin verkkosivut


title: Benois de la Danse -palkinto

text: Benois de la Danse -palkinto on arvostettu balettipalkinto, joka myönnetään Moskovassa järjestettävässä kilpailussa. Palkinnon on perustanut Kansainvälinen balettiliitto Moskovassa 1991. Kilpailu järjestetään vuosittain huhti-toukokuun vaiheilla, ja voittajat kussakin sarjassa valitsee tuomaristo. Kilpailun sarjoja ovat elämäntyö, naistanssija, miestanssija, koreografi, säveltäjä ja lavastaja. Palkinto myönnetään myös edellisen vuoden poikkeuksellisesti saavutuksesta baletin alalla. Palkintoa pidetään tanssin Oscar-palkintona.


title: Benois de la Danse -palkinto

text: Kilpailu on nimetty Aleksandr Benois'n mukaan. Palkintoon liittyvän pienoispatsaan on suunnitellut kuvanveistäjä Igor Ustinov. Ustinovin isä on näyttelijä Peter Ustinov.


title: Benois de la Danse -palkinto

text: Kilpailu on ollut UNESCOn suojeluksessa vuodesta 1992 lähtien. Kilpailu kuuluu Venäjän kulttuuriperintöohjelmaan. Kansainvälinen tuomaristo vaihtuu vuosittain. Siihen kuuluu maailman merkittävimpien balettiryhmien johtajia, menestyksekkäimpiä koreografeja sekä balettimaailman tähtiä. Tuomaristoa ja koko projehtia johtaa Juri Grigorovitš, joka on Bolšoi-baletin entinen koreografi.


title: Benois de la Danse -palkinto

text: Vuonna 2010 ehdokkaaksi koreografian sarjassa oli valittu Susanna Leinonen. Susanna Leinonen Companyn tanssijat Elina Häyrynen ja Natasha Lommi esittivät otteen Leinosen vuonna 2009 valmistuneesta teoksesta "And the Line Begins to Blur". Toinen suomalainen oli tanssija Anu Viheriäranta. Vaikka kumpikaan ei sijoittunut, jo kilpailuun osallistuminen on saavutus. Tuomaristossa ovat olleet Doris Laine (1995) ja Kenneth Greve (2010). Kilpailuun on aiemmin osallistunut Simona Noja (1995).


title: Benois de la Danse -palkinto

text: Vuonna 2011 suomalainen koreografi Jorma Elo sai palkinnon koreografioistaan teoksissa "Kesäyön unelma" ja "Slice to Sharp". tosin hänet on palkinnon sivulla luokiteltu yhdysvaltalaiseksi.


title: Uxbridge (Massachusetts)

text: Uxbridge on kunta Massachusettsissa Yhdysvalloissa. Väkiluku oli 13 247 vuonna 2009. Lydia Taft, joka oli ensimmäinen amerikkalainen nainen, joka äänesti vaaleissa, äänesti siellä vuonna 1756. Uxbridge oli yksi ensimmäisistä tekstiilikeskuksista. Se sijaitsee Blackstonejoen laaksossa.


title: Kaarnapaju

text: Kaarnapaju ("Chosenia arbutifolia") on Koillis-Aasiasta kotoisin oleva suuri puu, joka kuuluu pajukasvien heimoon. Kasvin nimi on harhaanjohtava, sillä useimmat kasvitieteilijät eivät pidä sitä pajuna ("Salix") vaan sijoittavat sen ainoana lajina omaan sukuunsa Chosenia.


title: Kaarnapaju

text: Kaarnapaju on nopeakasvuinen, kesävihanta puu, joka voi kasvaa jopa 30 metrin korkuiseksi ja rungoltaan yhden metrin paksuiseksi. Sen paksu, turpea pääjuuri kasvaa alaspäin samaan tapaan kuin porkkanalla ja voi ulottua jopa kolmen metrin syvyyteen. Pääjuuresta haarautuu 30–40 cm syvyydessä useita ankkurinmuotoisia sivujuuria, jotka kiinnittävät puun lujasti maaperään. Runkoa peittää ruskeanharmaa kaarna, joka alkaa tummeta ja hilseillä puun vanhetessa. Latvus on nuorilla yksilöillä kartioimainen mutta muuttuu iän myötä pyöreämmäksi. Oksat ovat kaljuja, vahapintaisia ja punertavankeltaisia tai purppuranpunaisia.


title: Kaarnapaju

text: Kaarnapajun lehdet ovat harmaanvihreitä, ruodillisia ja pitkänomaisia tai suikeita. Lehtilapa on 5–8 cm pitkä, 1,5–2,3 cm leveä, pitkäsuippuinen ja suippotyvinen. Lehtilaita on hienosahainen tai lähes ehyt. Lapa on molemmin puolin kalju ja alapuolelta usein vahapintainen. Silmut ovat litteän munan muotoisia ja kiiltäviä.


title: Kaarnapaju

text: Kuten muut pajukasvit, kaarnapaju on kaksikotinen eli sen hede- ja emikukat ovat eri yksilöissä. Pitkänomaiset, veltto- ja kaljulapakkoiset kukinnot eli norkot avautuvat toukokuussa. Hedenorkot ovat noin 1–3 cm pitkiä ja riippuvia, eminorkot hieman pienempiä ja pystympiä. Norkkosuomut ovat nukkalaitaisia, alapuolelta kaljuja ja munan- tai soikeanmuotoisia. Eminorkoista suomut varisevat aikaisin pois mutta hedenorkoissa ne säilyvät pitkään. Hedekukat ovat piilossa norkkosuomujen alla. Jokaisessa kukassa on viisi hedettä, jotka ovat kiinnittyneet palholla norkkosuomun tyveen. Heteiden päässä on keltainen, kalju ponsi, jossa kasvin siitepöly kehittyy. Emikukissa on kaksi kaksiliuskaista luottia ja joskus yksi tai kaksi pientä mesiäistä – yleensä mesiäiset puuttuvat kuitenkin kokonaan. Lieriömäinen tai lähes munanmuotoinen sikiäin on kiinnittynyt emikukkaan lyhyellä varrella.


title: Kaarnapaju

text: Toisin kuin pajut, kaarnapaju on tuulipölytteinen. Sen siemenkodat kypsyvät kesäkuussa pian pölytyksen jälkeen ja halkeavat heinä–elokuussa, jolloin valkohaituvaiset siemenet vapautuvat ja leviävät puun ympäristöön..


title: Kaarnapaju

text: Kaarnapaju kasvaa luonnonvaraisena Koillis-Aasiassa hyvin laajalla vyöhykkeellä, joka ulottuu Honshun subtrooppisista lehtimetsistä Siperian karuille tundrille. Levinneisyysalue käsittää Baikaljärven ja Lenajoen itäpuoliset osat Itä-Siperiasta, lähes koko Venäjän kaukoidän (mukaan lukien Sahalinin saaren ja Kamtšatkan niemimaan), Mantšurian, Korean niemimaan koillisosat sekä Hokkaidon ja Honshun saaret Japanissa.


title: Kaarnapaju

text: Kaarnapaju menestyy 300–1 000 metrin korkeudessa virtaavien vesien hiekka- ja sorarannoilla, jonne se muodostaa 30–100 puun metsiköitä. Lajin olemassaolo on vaarantunut elinympäristön kaventumisen vuoksi.


title: Kaarnapaju

text: Koillis-Aasian alkuperäiskansat ovat jo kauan käyttäneet kaarnapajua rakentaessaan siltoja, asumuksia ja veneitä sekä valmistaessaan erilaisia käyttöesineitä, kuten sandaaleja, puukenkiä ja köysiä. Kaarnapajulla on taloudellista merkitystä myös peurankasvattajille, sillä lumen alle hautautuneet lehdet ovat peuroille tärkeä talviajan ravinnonlähde.


title: Panamanvuoritangara

text: Panamanvuoritangara ("Bangsia arcaei") on Väli-Amerikassa tavattava tangaroihin kuuluva varpuslintu. IUCN luokittelee lajin silmälläpidettäväksi.


title: Panamanvuoritangara

text: Panamanvuoritangaraa tavataan Costa Ricassa Karibianmeren rannikolla ja Panamassa. Linnun elinympäristöä ovat alankomaiden ja vuoristojen ainavihannat metsät ja metsien reunamaat. Lajin elinympäristöt sijaitsevat yleensä 700–1 050 metrin korkeudella merenpinnasta, mutta panamanvuoritangaraa on tavattu myös alempana ja korkeammalla vuoristoissa.


title: Panamanvuoritangara

text: Costa Ricassa elävien panamanvuoritangaroiden määräksi arvioidaan 2 500–4 000 yksilöä. Kantaa uhkaa elinympäristöjen väheneminen metsäpalojen ja metsien kaatamisen maatalousmaaksi vuoksi.


title: Panamanvuoritangara

text: Panamanvuoritangaran ravinto koostuu hedelmistä ja hyönteisistä sekä toisinaan myös kukkien medestä. Linnun pesimäkausi on Panamassa heinäkuussa ja Costa Ricassa huhtikuussa. Lajin pesä sijaitsee sammalmättäässä.


title: Carl Fredrik Meinander

text: Carl Fredrik Waldemar Meinander (6. lokakuuta 1916 Helsinki – 23. elokuuta 2004 Helsinki) oli suomalainen arkeologi ja Helsingin yliopiston Suomen ja Skandinavian arkeologian professori.


title: Carl Fredrik Meinander

text: Meinanderin isä oli Karl Konrad Meinander ja poikansa on professori Henrik Meinander.


title: Ragni Malmstén

text: Ragni Marita Malmstén-Karjalainen (o.s. Malmstén; 2. lokakuuta 1933 Helsinki – 25. toukokuuta 2002 Helsinki) oli suomalainen laulaja. Hän oli Georg Malmsténin tytär, ja hänen setänsä oli Eugen Malmstén. Hänen toinen puolisonsa oli trumpettitaiteilija Erkki Karjalainen. Tämä Erkki Karjalainen on tiettävästi eri henkilö, kuin muusikko J. Karjalaisen saman niminen isä.


title: Ragni Malmstén

text: Ragni Malmstén opiskeli Sibelius-Akatemiassa, mutta veri veti kevyen musiikin pariin. Hän teki ensimmäiset levytyksensä v. 1954 ja esitti aluksi lähinnä lastenlauluja. Mikkihiiri-levytyksissä hän jatkoi tätinsä Greta Pitkäsen perinnettä. Muita tunnettuja lastenlauluja ovat muun muassa "Neljä kissanpoikaa" ja "Kissankulman kauhu, Eemeli".


title: Ragni Malmstén

text: 1960-luvulla syntyivät muun muassa sellaiset levytykset kuin "Tuska", joka oli käännösversio Mikis Theodorakiksen tunnetusta "Kaimos" -hitistä, ja Georg-isän säveltämät "Unohtumaton Elmeri", "Aaltoskan haitariswing" ja" Riepumatto". Suuri hitti oli myös" Tango ruohikolla".


title: Ragni Malmstén

text: Vuonna 1975 ilmestyi pitkäsoitto "Vain hetkeä mä sulta pyydän", joka oli ilmeeltään laulelmallinen ja kevyen jazzahtava. Levyn hitti oli artistin oma sävellys "Mä laihdutan".


title: Ragni Malmstén

text: "Uinu lapsein" (1983) oli kokoelma kehtolauluja ja "Vardagsmorgonin" (1991) Malmstén levytti äidinkielellään, ruotsiksi. Levyltä löytyy muun muassa ruotsinkielinen versio Georg Malmsténin ikivihreästä laulusta "Auringon lapset": "Barn av solen".


title: Ragni Malmstén

text: Vuonna 2001 studiossa Raimo Virtasen yhtyeen kanssa syntyi kolme englanninkielistä levytystä: "Too close for comfort", "Hello Dolly" ja "Long ago and far away", jotka löytyvät 2002 julkaistulta kokoelmalta "Raimo Virtasen Yhtye: levytyksiä vuosilta 1958-2001".


title: Ragni Malmstén

text: Ragni Malmstén toimi aktiivisesti musiikin taustavaikuttajana muun muassa Solo ry:n ja Georg Malmstén -säätiön puheenjohtajana.


title: Ragni Malmstén

text: Hän oli myös pidetty televisioesiintyjä. Ragni Malmsténin viimeisiä suuria televisiotöitä oli pääosa TV 1:n lastenohjelmien vuoden 1982 joulukalenterin lelukauppiaana (käsikirjoittaja ja toimittaja Laura Lilja-Haataja, televisio-ohjaaja Orvo Kontio).


title: Ragni Malmstén

text: Stadin Slangi ry. valitsi Malmlsténin vuoden 1997 Stadin Friiduksi Helsinki-päivänä 12. kesäkuuta 1997.


title: Lyydi Stenbäck

text: Lydia (Lyydi) Stenbäck (16. huhtikuuta 1861 Alavus – 25. syyskuuta 1894 Joensuu) oli suomalainen opettaja, kirjailija ja suomentaja.


title: Lyydi Stenbäck

text: Stenbäckin vanhemmat olivat kirkkoherra, lääninrovasti Carl Fredrik Stenbäck ja Emilia Ottilia Christina von Essen. Perheessä oli 12 lasta joista Lydia oli nuorin. Hänen veljiään olivat asianajaja ja ylioppilaspoliitikko Lauri Kivekäs sekä arkkitehti Josef Stenbäck.


title: Airisto–Seili

text: Airisto - Seilin valtakunnallisesti arvokas maisema-alue on Saaristomerellä Paraisten ja Naantalin kaupungeissa sijaitseva 11 000 hehtaarin valtakunnallisesti arvokas maisema-alue. Alue sijaitsee Airistolla ja sen ympärillä sijaitsevilla kapeilla salmilla sekä lukuisilla saarilla ja luodoilla. Tämä alue on Lounaisrannikon ja Saaristomeren alueen tunnetuimpia maisemanähtävyyksiä.


title: Airisto–Seili

text: Airiston selkä on muodostunut kallioperässä olevaan hautamaiseen vajoamaan. Sen syvin kohta sijaitsee maisema-alueen pohjoispuolella. Maisema-alueen eteläosa on Länsi-Turunmaan Seilin saaristosta, pohjoisosa koostuu Naantalin Rymättylässä sijaitsevista Aaslaluodon ja Airismaan saarista, sekä itäosa Paraisten Stormälöstä.


title: Airisto–Seili

text: Alueen saaret ovat kallioisia ja suurimpien saarien lakiosissa kasvaa mäntymetsiä, mutta rehevimmillä alueilla esiintyy myös lehtimetsää. Alueen luonnonsuojelullisesti arvokkaita saaria ovat muun muassa Länsi-Turunmaalla sijaitsevat Högholmenin, Majholmenin ja Lindsorin saaret sekä luonnonsuojelualue Måsgrund. Seilin saari eroaa ympäröivistä, männiköiden peittämistä kallioluodoista ja saarista vehreän puistomaisena niittyineen ja jaloine lehtipuineen. Suuri osa Seilin saaresta kuuluu rantojensuojeluohjelmaan. Monet Seilin ympärillä olevat saaret ovat luonnonsuojelualueita.


title: Airisto–Seili

text: Historialliset tapahtumat Airiston selällä liittyvät vanhaan laivaväylään, jota pitkin Varsinais-Suomen rannikolle suuntautui useista hävitys- ja valloitusretkiä. Alueen tunnetuimman saaren, Seilin historia on osa Suomen sairaanhoitolaitoksen vaiheita. Saari toimi Suomen ensimmäisenä leprasairaalana vuosina 1619–1785 ja valtion mielisairaalana 1755–1962. Saareen tuodut raajarikot ja mielisairaat asuivat pääsaaressa ja spitaaliset nykyään saareen kiinni kasvaneessa niemessä. Seilin sairaalan puinen ristikirkko Seilin kirkko valmistui vuonna 1733. Kirkon vieressä on vanha hautausmaa. Sairaalan päärakennus valmistui vuonna 1840 ja se on Carl Ludvig Engelin piirtämä. Rakennuksen ulkoasu on säilytetty alkuperäisenä, mutta sisäosat on uusittu. Sairaalan rakennusryhmään kuuluu kaikkiaan viidettäkymmentä rakennusta. Nykyään Seilin rakennuksissa toimii Turun yliopiston Saaristomeren tutkimuslaitos. Haverössä ja muillakin alueen saarilla on pienimuotoisia saaristolaisia viljelytiloja.


title: Adolf Waldemar Jahnsson

text: Adolf Waldemar Jahnsson (25. helmikuuta 1841 Kivimaan kappeli, Kustavi – 9. tammikuuta 1894 Turku) oli suomalainen lyseon lehtori ja kirjailija.


title: Adolf Waldemar Jahnsson

text: Jahnssonin vanhemmat olivat laivuri Simon Jahnsson ja Sofia Wilhelmina Widbom. Hän pääsi ylioppilaaksi 1860 Turun lukiosta ja valmistui filosofian kandidaatiksi ja maisteriksi 1864, lisensiaatiksi 1872 sekä filosofian tohtoriksi 1873.


title: Adolf Waldemar Jahnsson

text: Jahnsson toimi Turun ruotsalaisen lyseon latinan lehtorina 1873–1888 ja Turun suomalaisen lyseon kreikan ja latinan lehtorina vuodesta 1888.


title: Adolf Waldemar Jahnsson

text: Jahnssonin tohtorinväitöskirja käsitteli suomen kielen lauseoppia. Vuonna 1880 silloin 16-vuotias Emil Nestor Setälä julkaisi "Suomen kielen lauseoppi"-teoksensa jonka ensimmäisen painoksen esipuheessa Setälä sanoi kirjansa olevan pääasiassa Jahnssonin 1871 julkaistusta tohtorinväitöskirjasta lyhennetty ja yksinkertaistettu versio. Setälän tavoitteena oli saattaa vaikeatajuinen tieteellinen teksti oppikirjaksi sopivaan muotoon, missä tavoitteessa hän hyvin nuoresta iästään huolimatta onnistuikin. Myöhemmistä laitoksista maininta teoksen riippuvuussuhteesta Jahnssonin kirjaan jäi pois, mikä on antanut Fred Karlssonille aiheen syyttää Setälää plagioinnista.


title: Adolf Waldemar Jahnsson

text: Jahnsson oli naimisissa vuodesta 1876 Ida Sofia Magdalena Helanderin kanssa. Perheessä oli kahdeksan lasta joista tunnetuimpia olivat taloustieteilijä Yrjö Jahnsson, opettaja, kansanedustaja Alli Kallioniemi, rehtori, opetusneuvos Aarne Kallioniemi sekä eduskunnan pikakirjoittaja Kaarlo Kallioniemi. Pappi, kirjailija ja opettaja Evald Ferdinand Jahnsson oli Adolf Waldemar Jahnssonin veli.


title: Juho Rytkönen

text: Juho Fredrik Rytkönen (2. helmikuuta 1917 Kiuruvesi – 31. joulukuuta 1973 Kiuruvesi) oli suomalainen metsätyömies, kommunistipoliitikko ja kansanedustaja. Eduskuntaan hänet valittiin ensimmäisen kerran vuoden 1951 vaaleissa SKDL:n edustajana Kuopion läänin läntisestä vaalipiiristä. Hän toimi kansanedustajana vuoteen 1958. Sitä ennen hän työskenteli Suomen kommunistisen puolueen Iisalmen piirijärjestön piirisihteerinä vuosina 1947–1949 ja Mikkelin piirijärjestön valistussihteerinä 1949–1950. Hän toimi myös valitsijamiehenä presidentinvaaleissa 1956.


title: Juho Rytkönen

text: Juho Rytkönen (suutarin Jussi) asui vaimonsa Saimin kanssa Kiuruveden Remeskylässä reilut 20 km taajamasta Pyhännälle menevän tien varressa pienehkössä talossa, joka on vieläkin jäljellä. Juho osallistui tiiviisti yhteiskunnalliseen toimintaan ja keskusteluihin. Esimerkiksi tupailloissa usein hän piti poliittisen katsauksen puheen muodossa, osallistui vaalikeskusteluihin eli kaikkeen mikä koski yhteiskuntaa ja sen epäoikeudenmukaisuutta.


title: Schönberg

text: Schönberg on saksankielinen sukunimi mun muassa seuraavilla merkittävillä henkilöillä:


title: Suomi–Ruotsi

text: Suomi–Ruotsi voi viitata ainakin seuraaviin asioihin:


title: Suomi–Ruotsi (kappale)

text: Suomi–Ruotsi on Toivo Kärjen säveltämä ja Juha ”Watt” Vainion sanoittama ja esittämä musiikkikappale vuodelta 1968. Kappale julkaistiin samana vuonna singlenä, jonka B-puolella oli ”Ei maha mittää”. Albumilla ”Suomi–Ruotsi” julkaistiin vasta vuonna 1976, kun se julkaistiin Vainion albumin "Kansi kiinni ja kuulemiin" B-puolella vuonna 1976. Sovitukseltaan kappale on humppa.


title: Suomi–Ruotsi (kappale)

text: Laulun sanoitukset liittyvät yleisurheilun Suomi–Ruotsi-maaotteluun. Laulussa laulun minä on ystäviensä kanssa Suomi–Ruotsi-maaottelussa Helsingissä. Ystävät huutavat kannatuslauluja urheilijoille, mutta loppusoinnuissa on ongelma: arvattavissa olevaa riimiä ei lauletakaan, vaan sen tilalla on riimityksen kannalta sopimaton sana. Esimerkiksi huutosakki huutaa ”Hakkaa päälle meidän Jaska / Ruotsi on taas täysin lyöty” ja ”Pimeäksi meni vintti / hiljaisena hiipii Nilsson”. Laulun minä häpeää ystäviensä laulua ja pyytää näitä tekemään parempia värssyjä: ”Minä sanoin ’tehkää värssy uusi’” ja ”Minä sanoin ’riimeissä on pulma’”.


title: Suomi–Ruotsi (kappale)

text: Kappale äänitettiin 11. lokakuuta 1968 Helsingin Finnvox-studiolla. Kappaleen säveltäjä Toivo Kärki toimi tuottajana ja sovittajana. Laulun äänitti joko Erkki Hyvönen tai Ronnie Kranck.


title: Suomi–Ruotsi (kappale)

text: Äänitteellä soittavat seuraavat muusikot:


title: Pohjois-Karjalan koulutuskuntayhtymä

text: Pohjois-Karjalan koulutuskuntayhtymä (PKKY) on ammatillista koulutusta järjestävä koulutus- ja kehittämisorganisaatio. Pohjois-Karjalan koulutuskuntayhtymän jäsenkuntia ovat Ilomantsi, Joensuu, Juuka, Kesälahti, Kitee, Kontiolahti, Lieksa, Liperi, Nurmes, Outokumpu, Polvijärvi, Rääkkylä, Tohmajärvi ja Valtimo.


title: Pohjois-Karjalan koulutuskuntayhtymä

text: Pohjois-Karjalan koulutuskuntayhtymässä on yksi oppilaitos (1.1.2018 alkaen), jonka nimi on Riveria. Vuosittain Riveriassa opiskelee yli 17.000 nuorta tai aikuista. Henkilöstöä on noin 800. Riverian keskeisiä koulutusmuotoja ovat ammatillinen koulutus, oppisopimuskoulutus, vapaa sivistystyö ja kesäyliopistotoiminta.


title: Pohjois-Karjalan koulutuskuntayhtymä

text: Opetus- ja kulttuuriministeriö on myöntänyt Pohjois-Karjalan koulutuskuntayhtymälle Ammatillisen koulutuksen laatupalkinnon vuosina 2004, 2008, 2012 ja 2016.


title: Outland

text: Outland voi tarkoittaa ainakin seuraavia:


title: Mä en muista mitään

text: Mä en muista mitään on Toivo Kärjen säveltämä ja Juha ”Watt” Vainion sanoittama ja esittämä kappale vuodelta 1969. Taustayhtyeenä toimi Pertti Metsärinteen yhtye, joka koottiin levytystä varten uudelleen pienen tauon jälkeen. Kappale julkaistiin singlenä 1969, ja sen b-puolella oli ”Miettinen ja Nortamaa”. Tyyliltään ”Mä en muista mitään” on humppafoxtrot.


title: Mä en muista mitään

text: ”Mä en muista mitään” kertoo kaveriporukan matkasta linja-autolla Kotkasta Helsinkiin katsomaan HJK–Haka-jalkapallo-ottelua. Kesken matkan porukka alkaa kuitenkin ryypätä. Ottelu on jo alkanut, kun porukka saapuu paikalle. Tunti pelin jälkeen he heräävät eikä kukaan muista mitään, ei edes ottelun lopputulosta ennen kuin se heille kerrottiin: ”Yksi kaksi 2–1 / tultiin hävityksi / kerrottiin”. Laulussa sanotaankin usein ”kerrottiin”, ”väitettiin” tai ”kertoo muut” merkkinä siitä, että kertomukset matkasta perustuvat muiden sanomisiin, koska omia muistikuvia ei juuri ole.


title: Mä en muista mitään

text: Laulusta käy myös ilmi henkilöiden ylpeys Kotkaa kohtaan: ”Kaikki huusi että terveisiä Kotkasta / siellä kunnon kundia ei päähän potkasta”.


title: Mä en muista mitään

text: Kappale äänitettiin 26. syyskuuta 1969 Helsingin Alppi-studiolla. Äänittäjänä toimi Jouko Ahera. Laulun tuottivat Vainio ja Pertti Metsärinne. Lisäksi Metsärinne myös sovitti kappaleen.


title: Mä en muista mitään

text: Äänitteellä soittivat seuraavat muusikot:


title: Mä en muista mitään

text: ”Mä en muista mitään” julkaistiin 1969 singlenä, jonka b-puolella oli ”Miettinen ja Nortamaa”. Molemmat laulut viittaavat Vainion ja hänen ystäviensä nuoruuteen Kotkassa. Kappale on julkaistu myös muun muassa Vainion kokoelmilla "Legendan laulut – Kaikki levytykset 1963–1990" ja sen tiivistelmällä "Legendan laulut – 48 mestariteosta".


title: Mä en muista mitään

text: Vainio esitti kappaleen yhdessä Reijo Tanin kanssa muun muassa vuonna 1987 televisio-ohjelmassa "Junnu Vainio – Muina miehiniä".


title: Jerry Rawlings

text: Jerry John Rawlings (syntyjään Jeremiah Rawlings John, s. 22. kesäkuuta 1947 Accra, Kultarannikko) on ghanalainen poliitikko. Hän johti Ghanaa yli kaksi vuosikymmentä, ensin sotilasjohtajana ja sitten presidenttinä. Rawlings nousi kaksi kertaa valtaan sotilasvallankaappauksen turvin vuosina 1979 ja 1981, ja kahdesti hän voitti presidentinvaalit.


title: Jerry Rawlings

text: Rawlingsin äiti on ghanalainen Victoria Agbotui ja isäksi on sanottu skotti James Ramsay Johnia.


title: Jerry Rawlings

text: Ilmavoimien luutnanttina Jerry Rawlings johti vallankaappausyritystä Ghanassa 15. toukokuuta 1979, mutta yritys epäonnistui. Rawlings ja kuusi muuta miestä pidätettiin. Avoimessa oikeuskäsittelyssä Rawlingsin suosio armeijan ja kansan keskuudessa kasvoi, kun hän arvosteli silloista korruptoitunutta hallintoa SMC:tä ja otti itselleen täyden vastuun vallankaappauksesta. Hän pyysi vapauttamaan muut pidätetyt, mutta hän itse oli valmis kuolemaan uskomansa asian puolesta. Heidän oikeuskäsittelynsä oli vielä kesken, kun 4. kesäkuuta 1979 ryhmä aliupseereita ja nuoria upseereita Ghanan armeijasta vapautti Rawlingsin vankilasta ja teki onnistuneen vallankaappauksen Ghanassa. Muodostettiin "Asevoimien vallankumousneuvosto" (Armed Forces Revolutionary Council, AFRC) puheenjohtajanaan Jerry Rawlings hallitsemaan Ghanaa. Salaisen oikeudenkäynnin jälkeen AFRC teloitti kahdeksan armeijan korkea-arvoista upseeria, joista kolme oli entisiä Ghanan sotilashallitsijoita; prikaatikenraali Akwasi Afrifa, kenraali Ignatius Kutu Acheampong ja kenraaliluutnantti Fred Akuffo.


title: Jerry Rawlings

text: Ghanassa järjestettiin 18. kesäkuuta jo syrjäytetyn hallituksen päättämät yleiset presidentin- ja parlamenttivaalit, joissa voittajiksi tulivat Hilla Limann ja "People's National Party". Syyskuussa 1979 AFRC luovutti vallan vaalit voittaneelle siviilihallinnolle.


title: Jerry Rawlings

text: Kaksi vuotta myöhemmin 31. joulukuuta 1981 Rawlings kaappasi jälleen vallan Ghanassa. Perustuslaki kumottiin ja poliittiset puolueet kiellettiin. Rawlingsin johtama People's National Defence Council (PNDC) muodostettiin johtamaan Ghanaa.


title: Jerry Rawlings

text: Uusi perustuslaki hyväksyttiin vasta vuonna 1992. Rawlings voitti lokakuussa pidetyt presidentinvaalit saatuaan 58 prosenttia äänistä. PNDC:stä muodostettiin poliittinen National Democratic Congress (NDC) -puolue, joka voitti joulukuussa 1992 pidetyt vaalit. NDC ja Rawlings voittivat myös vuoden 1996 vaalit. Vuoden 2000 vaaleihin Rawlings ei enää voinut osallistua, koska presidenttikaudet oli perustuslaissa rajoitettu kahteen.


title: Louis De Geer (1818–1896)

text: Louis Gerhard De Geer (af Finspång) (18. heinäkuuta 1818 Finspångin linna – 24. syyskuuta 1896 Hanaskogin linna) oli ruotsalainen vapaaherra, virkamies ja kirjailija.


title: Louis De Geer (1818–1896)

text: Koulunkäynnin jälkeen Linköpingissä ja Uppsalassa hänestä tuli virkamies. Samaan aikaan hän toimi myös kirjailijana. Oikeusministerinä hän toimi 1858–1870. De Geer oli poliittiselta katsomukselta liberaali, ja hänen ehdotuksensa yhteisellä vaaleilla valittavasta kaksikamarisesta ehdotuslaitoksesta oli vuonna 1866 vahvistetun valtiopäiväjärjestyksen pohjana.


title: Louis De Geer (1818–1896)

text: Louis De Geer oli Ruotsin ensimmäinen pääministeri vuosina 1876–1879.


title: Mattias Gestranius

text: Mattias Gestranius (s. 7. kesäkuuta 1978 Parainen) on suomalainen jalkapalloerotuomari.


title: Mattias Gestranius

text: Gestraniuksen tuomariura alkoi vuonna 1996. Hän pääsi kansainväliseksi tuomariksi FIFAan vuonna 2009. Gestranius edustaa Turun erotuomarikerhoa. Ammatiltaan hän on laborantti.


title: Mattias Gestranius

text: Gestranius tuomitsi ensimmäisenä ulkomaalaisena tuomarina, yhdessä Mikko Alakareen ja Riku Vihreävuoren kanssa, 43:een vuoteen ottelun Kreikan liigassa syyskuussa 2018.


title: Mattias Gestranius

text: Gestranius tuomitsi ensimmäisen ottelunsa Mestarien liigassa, Atletico Madridin ja Monacon välillä 28. marraskuuta 2018.


title: Sants-Montjuïc

text: Sants-Montjuïc on yksi Barcelonan kaupungin kymmenestä hallintoalueesta. Se sijaitsee kaupungin eteläosassa ja siihen kuuluvat laaja Montjuïc-kukkula sekä Sants, joka oli aikanaan oma kaupunkinsa. Vuoden 2005 väestönlaskennassa alueella oli 177 636 asukasta.


title: Sants-Montjuïc

text: Barcelonan päärautatieasema Barcelona Sants sijaitsee Sants-Montjuïcin alueella.


title: Ploštšad Vosstanijan metroasema

text: Ploštšad Vosstanijan metroasema () on yksi Pietarin metron Kirovin–Viipurin linjan asemista. Se on yksi metrojärjestelmän ensimmäisistä asemista. Se avattiin 15. marraskuuta 1955. Asema edustaa alkuperäistä "Pyloni-asematyyppiä". Se on 58 metriä maanpinnan alapuolella.


title: Ploštšad Vosstanijan metroasema

text: Aseman pääuloskäynti on Pietarin Nevski prospektin ja Ligovski prospektin risteyksessä sijaitsevan "Vosstanija-aukio"n pohjoislaidalla. Toinen uloskäynti aukion eteläpuolelle vilkkaan Moskovan rautatieaseman viereen avattiin vuonna 1960. Metroasema on yhteydessä maanalaisella käytävällä Nevan–Vasilinsaaren linjan Majakovskajan metroasemaaan.


title: Sam Bradford

text: Samuel Jacob "Sam" Bradford (s. 8. marraskuuta 1987 Oklahoma City, Oklahoma) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa NFL-liigassa pelaavaa Minnesota Vikingsia, jonne siirtyi syksyllä 2016.


title: Sam Bradford

text: St. Louis Rams varasi Bradfordin ensimmäisellä varausvuorolla vuoden 2010 NFL:n varaustilaisuudessa. Ennen ammattilaisuraansa Bradford pelasi yliopistojalkapalloa Oklahoman yliopistossa, ja voitti vuonna 2008 Heisman Trophyn parhaana yliopistopelaajana.


title: Mainenlahti

text: Mainenlahti on Atlantin valtamereen kuuluva merenlahti, joka sijaitsee Yhdysvaltojen ja Kanadan itärannikolla. Lahden pinta-ala on noin 93 000 neliökilometriä ja sillä on rantaviivaa Pohjois-Amerikan mantereen kanssa yhteensä 12 000 kilometriä. Länsi–luoteessa sitä reunustavat Massachusettsin, New Hampshiren ja Mainen osavaltiot Yhdysvalloissa. Pohjoisessa se kapenee Fundynlahdeksi New Brunswickin ja Nova Scotian provinssien välissä Kanadassa. Idässä ja etelässä, Pohjois-Amerikan mannerjalustan reunalla, Georgesin ja Brownsin matalikot erottavat sen Atlantin syvänmeren alueesta.


title: Mainenlahti

text: Koillisesta tuleva kylmä merivirta saa aikaan Mainenlahdelle vastapäivään kiertävän pintaveden pyörteen, jota Fundynlahden voimakas vuorovesi-ilmiö ja mantereelta virtaavat joet voimistavat. Atlantin vettä virtaa lahteen myös lähellä merenpohjaa Georgesin ja Brownsin matalikoiden välissä sijaitsevaa Northeast Channelia pitkin. Lahden keskellä ovat Jordanin, Wilkinsonin ja Georgesin altaat, joissa merenpohja ulottuu yli 200 metrin syvyyteen. Mannerjäätikkö muovasi ne 10000–20000 vuotta sitten jääkaudella.


title: Suhteuttamisharha

text: Suhteuttamisharha eli suhteuttamisharhaluulo on yksi harhaluuloista ja psykoottinen oire. Suhteuttamisharhasta kärsivä henkilö tulkitsee ympäristön tapahtumia ja ympäristössään havaitsemiaan asioita virheellisesti: henkilö antaa kyseisille asioille itseensä viittaavan merkityksen perusteetta. Asiat eivät kuitenkaan liity millään tavalla henkilöön. Suhteuttamisharhoja voi esiintyä esimerkiksi ihmisten eleisiin, lehtikirjoituksiin ja televisio-ohjelmiin liittyen. Suhteuttamisharhasta kärsivä pitää harhaansa täysin totena. Suhteuttamisharhan kokemusta kutsutaan merkityselämykseksi. Merkityselämys voi olla pahaa enteilevä, erityisesti esiintyessään yhdessä vainoamisharhan kanssa.


title: Lamminjärvi (Jalasjärvi)

text: Lamminjärvi on pieni järvi Kurikan kunnassa, entisen Jalasjärven kunnan keskustassa. Siellä on muun muassa uimaranta laitureineen, 5 beach volley -kenttää, pesäpallokenttä, liikennepuisto ja järveä kiertävä kävelypolku. Järvi on ruopattu vuosien 1995–1996 välisenä aikana.


title: Lamminjärvi (Jalasjärvi)

text: Nykyään Lamminjärveen on kertynyt sinilevää, jonka vuoksi järvi on ollut uintikiellossa.


title: Ammunta kesäolympialaisissa 2004 – miesten trap

text: Miesten trap-kilpailu käytiin Ateenan kesäolympialaisissa 14-15. elokuuta. Kultamitalin vei Venäjän Aleksei Alipov olympiaennätystä sivuavalla tuloksella 149 (124+25).


title: Taivalmaa

text: Taivalmaa on kylä Kurikassa Etelä-Pohjanmaalla entisen Jalasjärven kunnan alueella. Se sijaitsee Peräseinäjoen rajalla, Jalasjärven keskustasta noin 15 kilometriä koilliseen. Asukkaita on noin 180.


title: Taivalmaa

text: Taivalmaan kylän lähellä on useita turvesoita ja kaksi järveä.


title: Taivalmaa

text: Taivalmaan kyläkoulu lakkautettiin 1994. Kylän peruskouluikäiset käyvät esikoulun ja alakoulun useimmiten 13 kilometrin päässä Luopajärven koulussa ja yläkoulun Jalasjärven keskustassa. Muutkin lähimmät palvelut ovat joko Luopajärvellä, Peräseinäjoella tai Jalasjärven keskustassa.


title: Taivalmaa

text: Taivalmaan Nuorisoseura ylläpitää vanhasta koulurakennuksesta kunnostettua kylätaloa Taivaltupaa.


title: Taivalmaa

text: Taivalmaan kylässä on Kauhajoelta Peräseinäjoelle kulkevan Tokerotien muistomerkki. Sen ovat tietä hätäaputöinä tehneet työmiehet hakanneet kiveen suurten nälkävuosien aikana 1860-luvulla. Kivi löydettiin alun perin lojumassa tienojassa, ja kyläläiset siirsivät sen paremmalle paikalle, Taivalmaanmäen korkeimmalle kohdalle.


title: Ryan Carter

text: Ryan Carter (s. 3. elokuuta 1983 White Bear Lake, Minnesota) on yhdysvaltalainen jääkiekkoilija, joka pelaa NHL-joukkue Minnesota Wildissa. Taitava ja nopea hyökkääjä osaa pelata sekä keskellä että laidassa. Carterin kausipalkka on 725 000 dollaria.


title: Ryan Carter

text: Carteria ei ikinä varattu NHL:ään. Hän nousi sinne Minnesotan yliopistojoukkueen kautta. Carter pelasi siellä vuodet 2004–2006. Hän siirtyi vapaana agenttina kaudeksi 2006–2007 Anaheim Ducksin organisaatioon. Carter pelasi runkosarjan AHL-joukkue Portland Piratesissa, mutta pudotuspelit NHL:n puolella. Hän voitti kauden päätteeksi Stanley Cupin 2007.


title: Ryan Carter

text: Kaudella 2007–2008 Carter pelasi vielä 13 ottelua farmissa, muttei sittemmin ole saanut sinne komennuksia. Hän teki keväällä 2008 Ducksin kanssa kolmivuotisen jatkosopimuksen, mutta marraskuussa 2010, kesken kauden 2010–2011, Ducks kauppasi hänet Carolina Hurricanesiin vaihdossa Stefan Chaputiin ja Matt Kennedyyn. Carter pelasi Hurricanesissa muutaman kuukauden, kunnes siirtyi helmikuussa 2011 Florida Panthersiin osana pelaajakauppaa, jossa Panthers sai hänen lisäkseen Hurricanesin viidennen kierroksen varausvuoron , ja jossa Hurricanes sai vaihdossa Cory Stillmanin. Lokakuussa 2011 hän siirtyi New Jersey Devilsiin. Kolmen Devils-kauden jälkeen Carter siirtyi lokakuussa 2014 Minnesota Wildiin.


title: Ryan Carter

text: Carter pelasi miesten MM-kilpailuissa keväällä 2010.


title: Venden kuningas

text: Venden kuningas oli vuoteen 1973 saakka yksi Ruotsin hallitsijan arvonimistä. Kokonaisuudessaan hänen arvonimensä oli "Ruotsin, Göötan ja Venden kuningas" (, ). Venden kuninkaan arvonimen otti käyttöön Kustaa Vaasa noin vuonna 1540. Hän halusi näin korostaa asemaansa sen jälkeen, kun Tanskan kuningas Kristian III oli alkanut nimittää itseään goottien (gotlantilaisten) kuninkaaksi. Nimityksen perustana oli silloinen käsitys, että vendit ja vandaalit tarkoittivat samaa asiaa. Ruotsista lähteneiden goottien katsottiin voittaneen vandaalit ja saaneen siten Itämeren etelärannikon, vanhan Vendinmaan, herruuden.


title: Venden kuningas

text: Vanha arvonimi jäi pois käytöstä vuonna 1973, kun kuninkaaksi tullut Kaarle XVI Kustaa lyhensi arvonimensä muotoon "Ruotsin kuningas" ().


title: Gerhard Zemann

text: Gerhard Zemann (21. maaliskuuta 1940 Wien, Itävalta – 14. huhtikuuta 2010 Salzburg, Itävalta) oli itävaltalainen näyttelijä. Parhaiten hänet muistetaan tv-sarjasta Poliisikoira Rex, jossa hän esitti oikeuslääkäri Leo Grafia. Hän kuoli sydänkohtaukseen 70-vuotiaana.


title: Petri Varis -palkinto

text: Petri Varis -palkinto on Suomen Jääkiekkoliiton vuosittain jakama palkinto, joka annetaan Mestiksen parhaalla tulokkaalle. Palkinto on myönnetty kaudesta 1988–1989 alkaen ja ensimmäinen palkinnon saaja oli Karhu-Kissojen Petri Varis. Syksyllä 2010 palkinto nimettiin Petri Variksen mukaan.


title: Petri Varis -palkinto

text: Jotta pelaaja voidaan lukea tulokkaaksi, hänen on täytettävä kolme ehtoa:Ennen kevättä 2011 pelaajalla ei saanut olla yhtäkään SM-liigaottelua pelattuna aiemmilta kausilta ja pelaajan oli oltava suomalainen.


title: Petri Varis -palkinto

text: Vuoden tulokkaan palkinnon valinta suoritetaan siten, että kunkin joukkueen valmentaja nimeää omasta joukkueestaan yhden ehdokkaansa vuoden tulokkaaksi. Jääkiekkoliitto valitsee näistä sitten kolme lopullista ehdokasta, joista yksi valitaan ja julkistetaan Mestiksen päätösgaalaristeilyllä.


title: Vuoden tulokas

text: Vuoden tulokas voi tarkoittaa ainakin seuraavaa:


title: Valtiorahasto

text: Valtiorahasto oli Venäjän vallan alaisessa Suomessa rahasto, johon valtion vakinaiset tulot kerättiin ja josta useimmat valtion menot maksettiin. Hallitus (senaatti) ei tarvinnut valtiorahaston käyttöön eduskunnan suostumusta.


title: Valtiorahasto

text: Kalenterivuodeksi tehtyyn valtion tulo- ja menoarvioon liittyi rahastojärjestelmä, jossa kaikki tulot ja menot kirjattiin jonkin rahaston tuloiksi ja menoiksi. Valtion vakinaiset tulot ja menot kirjattiin valtiorahastoon. Eduskunnan erikseen päättämät suostuntaverot kannettiin suostuntarahastoon. Tämä ei kuitenkaan koskenut paloviinaveroja. Eduskunnan päätäntävallan alainen oli myös kulkulaitosrahasto. Tulo- ja menoarvion ulkopuolisia rahastoja olivat valtion vararahasto, hätäapurahasto, valtion lainausrahasto, tilattoman väestön rahasto ja laamanninkäräjäjyvärahasto sekä useita muita pieniä rahastoja.


title: T. J. Galiardi

text: Terry Joseph "T.J." Galiardi (s. 22. huhtikuuta 1988 Calgary, Alberta, Kanada) on kanadalais-yhdysvaltalainen jääkiekkoilija, joka pelaa NHL-joukkue San Jose Sharksissa. Hänen vahvuuksiin kuuluu syöttötaito ja luistelu. Galiardi osaa pelata sekä keskellä että laidassa.


title: T. J. Galiardi

text: Galiardi on sekä Kanadan että Yhdysvaltain kansalainen. Hänen äitinsä Lori on yhdysvaltalainen ja T.J. Galiardi edustaa kansainvälisellä tasolla Yhdysvaltoja. Galiardilla on myös veljet Rylan ja Daniel, joista isoveli Rylan Galiardi pelaa Minnesotan yliopistojoukkueessa.


title: T. J. Galiardi

text: Galiardi pelasi kevääseen 2005 saakka Albertan paikallisissa juniorisarjoissa. Hän siirtyi kaudeksi 2006–2007 Dartmouth Big Greenin joukkueeseen, Yhdysvaltain yliopistosarjoihin. Galiardi pelasi siellä yhden kauden ja valittiin ECAC:n tulokkaiden tähdistökentälliseen. Hän palasi kaudeksi 2007–2008 Kanadaan ja siirtyi WHL-joukkue Portland Winterhawksiin. Galiardi kuitenkin kaupatiin elokuussa 2007 jo ennen kauden alkua Calgary Hitmeniin. Hän teki tehot 18+52=70 ja oli tulokkaiden syöttöpörssin ykkönen. Galiardi voitti tehoilla 5+19=24 WHL:n pudotuspelien piste- ja syöttöpörssin.


title: T. J. Galiardi

text: Colorado Avalanche varasi Galiardin yliopistopelien jälkeen kesällä toisella kierroksella numerolla 55. Hän siirtyi kaudeksi 2008–2009 kolmivuotisella tulokassopimuksella Avalanchen organisaatioon. Galiardi pelasi kauden lähinnä AHL-joukkue Lake Erie Monstersissa, mutta pääsi pelaamaan myös 11 NHL-ottelua tehoin 3+1=4. Hän teki debyyttiinsä vasta kauden lopulla 19. maaliskuuta 2009 Edmonton Oilersia vastaan. Galiardin ensimmäinen NHL-maali syntyi 27. maaliskuuta Vancouver Canucksin Roberto Luongon taakse. Maali jäi Avalanchen ainoaksi 4–1-tappioon päättyneessä ottelussa.


title: T. J. Galiardi

text: Varsinainen tulokaskausi Galiardille oli 2009–2010. Hän teki runkosarjan 70 ottelussa tehot 15+24=39. Galiardi oli tulokkaiden pistepörssin kuudes. Seuraavalla kaudella hän pelasi vain 35 ottelua ranne- ja kyynärvarsivammojen takia. Kesällä 2011 Galiardi teki vuoden jatkosopimuksen Avalanchen kanssa. Seuraavalla kaudella Galiardi pelasi 55 ottelua Avalanchessa, kunnes hänet kaupattiin siirtoajan viimeisenä päivänä San Jose Sharksiin. Kaupassa Sharks sai lisäksi Daniel Winnikin ja seitsemännen kierroksen varausoikeuden ja Avalancheen meni Jamie McGinn, Mike Connolly ja Michael Sgarbossa.


title: T. J. Galiardi

text: Galiardi pelasi miesten MM-kilpailuissa keväällä 2010.


title: Kirovin–Viipurin linja

text: Kirovin–Viipurin linja () on Pietarin metron vanhin linja. Se avattiin 15. marraskuuta 1955. Linja merkitään kartoissa punaisella ja numerolla 1. Sen alkuperäiset asemat ovat hyvin kauniita, esimerkkinä Avtovo ja Kirovski zavod. Linja yhdistää neljä viidestä Pietarin päärautatieasemasta. Linjalla on kolme varikkoa, Avtovon, Datšnojen ja Severnoen varikot. Asemista vain Devjatkino ja suljettu Datšnoje ovat maan päällä.


title: Kirovin–Viipurin linja

text: Vuonna 1995 maanalainen joki tulvi tunneliin Lesnajan ja Ploštšad Muzestvan asemien välillä ja yhdeksäksi vuodeksi jakoi linjan kahteen osaan.


title: Kirovin–Viipurin linja

text: Linja halkaisee Pietarin pohjois-etelä-suunnassa. Se on 29,6 km pitkä ja siinä on 19 asemaa.


title: WrestleMania XXVI

text: WrestleMania XXVI oli 26. vuosittainen pay-per-view tapahtuma, minkä oli tuottanut World Wrestling Entertainment. Tapahtuma pidettiin 28. maaliskuuta 2010. University of Phoenix Stadiumilla Gledale, Arizonassa. WrestleManian Main Event matsina nähtiin Shawn Michaelsin ja The Undertakerin ottelu, missä stipulaatioina oli Michaelsin ura vs. Undertakerin WrestleMania voittoputki. 'Taker voitti ja jatkoi putkeaan mikä oli jo 18-0. Toiseksi korkein matsi oli John Cena vastaan Batista WWE Mestaruudesta, minkä Cena voitti luovutuksella. 'Maniassa käytiin myös World Heavyweight Mestaruus matsi Chris Jerichon ja Royal Rumble voittajan Edgen välillä, minkä Jericho voitti ja säilytti mestaruuden. Kuudentena käyty matsi oli Bret Hart vs. Vince McMahon No Holds Barred Lumberjack matsi. Yli kahdentoista vuoden jälkeen Bret sai kostettua McMahonille sen mitä hän teki Bretille Survivor Seriesissä vuonna 1997. Paikan päällä katsojia oli 72 219 ihmistä.


title: WrestleMania XXVI

text: Wrestlemania XXV:ssä, Shawn Michaels epäonnistui voittamaan The Undertakerin ja lopettamaan Undertakerin WrestleMania voittoputken. Kun matsi voitti vuoden 2009 matsi Slammy Awardin, Michaels kertoi hänen vastaanotto puheessaan, että pystisi voittamaan Undertakerin WrestleManiassa ja haastoi hänet. Kuukausi myöhemmin, silloinen Maailman raskaansarjan mestari, The Undertaker, vastasi haasteeseen ja hylkäsi uusintamatsin. Vähän ajan päästä Michaelsille tuli pakkomielle kohtaamaan The Undertaker, mikä näkyi, kun hän iski Sweet Chin Musicin tuomari Charles Robinsonille tultuaan eliminoiduksi Royal Rumblessa ja hyökättyä SmackDownin toimitusjohtajan, Theodore Longin kimppuun vaadittuaan paikkaa Elimination Chamber matsiin. Elimination Chamber -tapahtumassa, Michaels hiiviskeli Undertakerin Elimination Chamber otteluun, mikä käytiin Maailman raskaansarjan -mestaruudesta ja iski 'Takerille Sweet Chin Musicin, mikä mahdollisti Chris Jerichon voiton ja hänestä tuli uusi Maailman mestari. Seuraavan illan RAW'ssa, The Undertaker muutti mieltään ja hyväksyi uusintamatsin, mutta yhdellä ehdolla, jos Michaels häviää, hänen täytyy jäädä eläkkeelle. Michaels hyväksyi ja huomautti, että jos hän ei pysty pysäyttämään Undertakerin voittoputkea, ei hänella edes olisi syytä jatkaa uransa. Kaksi viikoa myöhemmin, HBK ja 'Taker sopivat uuden stipulaation, että ottelu tulisi olla ei-diskauksia ja ei ulos-laskuja.


title: WrestleMania XXVI

text: The Bashissa vuonna 2009, Edge ja Chris Jericho muodostivat tag teamin, kun he voittivat Unified WWE Tag Team -mestaruudet. Kuitenkaan heidän kumppanuus ei kestänyt pitkään, kun Edge loukkaannutti akilles jänteen ja hänen täytyi vakatoida titteli. Jericho otti etäisyyttä Edgestä ja otti kaikki tiimin menestyksen kunnian itselleen. Edge palasi Royal Rumblessa, missä hän voitti vuosittaisen Royal Rumble matsin ja ansaitsi maailman mestaruusottelun WrestleManiaan. Elimination Chamber -tapahtumassa, Jericho voitti World Heavyweight -mestaruuden Elimination Chamber ottelussa. Seuraavassa RAW'ssa, Edge ilmoitti haastavansa Jerichon WrestleManiassa World Heavyweight -mestaruusottelussa.


title: Classpath

text: Classpath on argumentti, joka kertoo Java Virtual Machinelle, mistä etsiä käyttäjän määrittämiä luokkia ja paketteja Java-ohjelmien suorittamiseen.


title: Rahastonhoitaja

text: Rahastonhoitaja on järjestönimike, jota käytetään järjestötoiminnassa kunkin yhteisön rahavarojen ja kirjanpidon hoitamiseen valitusta henkilöstä.


title: Rahastonhoitaja

text: Rahastonhoitaja valitaan yleensä kyseisen yhteisön keskuudesta. Tehtävään pyritään saamaan mahdollisuuksien mukaan kirjanpidon ammattilainen tai esimerkiksi siviilityönään pankissa työskentelevä. Tehtävä on pääsääntöisesti palkaton luottamustehtävä, joskin suurimmissa yhdistyksissä rahastonhoitajalle voidaan maksaa erillinen verollinen korvaus tehtävän hoitamisesta.


title: Rahastonhoitaja

text: Rahastonhoitajan on hoidettava haltuunsa uskottuja varoja ja kirjanpitoa täsmällisesti sekä tehtävä määräajoin selko toimistaan yhteisön johtokunnalle tai muulle hallintoelimelle.


title: Rahastonhoitaja

text: Rahastonhoitaja on vastuussa toimistaan hallitukselle ja yhteisön yleiskokoukselle. Hänen toimintaansa valvoo hallinnon ohella myös vähintään kerran vuodessa toimitettava tilintarkastus.


title: Rahastonhoitaja

text: Monet yhteisöt ovat ulkoistaneet rahastonhoitajan tehtävän erityisille tilipalvelutoimistoille.


title: Kolumbianvuoritangarat

text: Kolumbianvuoritangarat ("Bangsia") on tangaroiden heimoon kuuluva varpuslintusuku. Kolumbianvuoritangaroiden sukuun kuuluu BirdLifen mukaan viisi lajia.


title: Avtovon metroasema

text:
Avtovon metroasema () on yksi Pietarin metron Kirovin–Viipurin linjan asemista. Se avattiin 15. marraskuuta 1955, joten se on yksi alkuperäisistä asemista. Se sijaitsee Leninski prospektin ja Kirovski zavodin asemien välissä kaupungin lounaisosissa. Avtovon asema on hyvä esimerkki Pietarin metron "pylväs-asematyypistä". Aseman laiturialue on uusklassisesti koristeltu.
Aseman sisäänkäynti on uusklassiseen tyyliin rakennettu paviljonki, jossa on kupoli.


title: Rubiinitangarat

text: Rubiinitangarat ("Chrysothlypis") on tangaroiden heimoon kuuluva varpuslintusuku. Rubiinitangaroiden sukuun kuuluu BirdLifen mukaan kaksi lajia.


title: Juniorijääkiekko

text: Juniorijääkiekko tarkoittaa amatöörijääkiekkoa, jota pelataan juniori-ikäisten kesken. Pelin sääntöjä on muokattu nuoremmille pelaajille sopiviksi esimerkiksi taklaamista rajoittamalla tai peliaikaa muuttamalla. Juniorikiekko jaetaan usein normaalisäännöillä pelaaviin nuorten () ja nuorempien sääntömuutoksilla pelaavien junnujen () sarjoihin.


title: Juniorijääkiekko

text: Juniorijääkiekko-otteluissa tuomarit ovat usein itse junioripelaajia, jotka tuomitsevat nuorempien junioreiden pelejä. Jääkiekkotuomarit aloittavatkin uransa juuri junioripeleistä.


title: Juniorijääkiekko

text: Yksi yleisistä tuomaroinnin lopettamissyistä ovat vanhempien, valmentajien ja pelaajien taholta tuleva kommentointi ja jopa suoranainen solvaaminen. Kanadassa aloitettiin vuonna 2002 "Relax, it's just a game" -kampanja, jossa puututaan em. ongelmiin.


title: Juniorijääkiekko

text: Kanadassa provinssit ovat vastuussa kaikista ikäluokistaan. Ikäsarjojen sisällä voi olla vielä erikseen taitotasoon perustuvia sarjoja. Ikäluokat on jaettu seuraavasti:Taitotasoon perustuvia ns. tasoja ovat:Edellämainitut olivat junnukiekkoa (engl. "Minor hockey"). Kanadassa juniorikiekkoa (engl. "Junior hockey") pelataan neljällä tasolla:Yhdysvalloissa pelataan junnukiekkoa (engl. "Minor hockey") seuraavissa sarjoissa:Juniorikiekkoa (engl. "Junior hockey") pelataan seuraavilla tasoilla:Ranskassa on seuraavat ikäsarjat:Saksan ikäsarjat:Ruotsissa on seuraavat sarjat:Suomessa juniorit jaetaan karkeasti alle kouluikäisiin, kouluikäisiin ja nuoriin. Sarjajako on seuraava:Taitotasoon perustuvia tasoja Suomessa ovat


title: Juniorijääkiekko

text: C-junioreista lähtien tasoluokkien nimet ovat


title: Juniorijääkiekko

text: Vuonna 2007 Sveitsin jääkiekkoliitto nimesi juniorisarjat Sveitsin virallisilla kielillä.


title: Dark ride

text: Dark ride on nykyään Suomen Tivolin mukana kiertävä kummitusjuna, joka toimi sitä ennen PowerParkissa. Dark ride on koko perheen laite. Se on kaksikerroksinen, ja vaunut käyvät välillä ulkoilmassa, mennen sen jälkeen taas pimeyteen. Laite sisältää monia erilaisia yllätyksiä, muun muassa katossa olevia harjoja. Dark riden on valmistanut SBF Visa Group.


title: Dark ride

text: Dark ride on kooltaan 7,5 metriä korkea, 9,2 metriä leveä ja 17 metriä pitkä. Mutkitteleva rata on 85 metriä pitkä. Se sisältää kuusi vaunua, johon jokaiseen mahtuu kaksi matkustajaa.


title: Sue Willberg

text: Sue Willberg on suomalainen näyttelijä. Hän on esiintynyt muun muassa televisiosarjassa "Salatut elämät", jossa hän näytteli Sonya Fadigaa.


title: Lenin-setä asuu Venäjällä

text: Lenin-setä asuu Venäjällä on suomalainen käännöskappale vietnamilaisesta lastenlaulusta jonka on alkuperäiset sanat on kirjoittanut Nguyễn Hồng Kiên. Käännösversioon sävellyksen on tehnyt Eero Ojanen ja sanoituksen Matti Rossi.


title: Lenin-setä asuu Venäjällä

text: Käännösversion esitti 1970-luvun vasemmistolaista musiikkia esittävä yhtye Meripioneerit.


title: Lenin-setä asuu Venäjällä

text: Kappaleessa lauletaan Neuvostoliiton edesmenneestä johtajasta Vladimir Leninistä ja Vietnamin edesmenneestä presidentistä Ho Tši Minhista.


title: Suomen kielen kirosanat

text: Suomen kielen kirosanat ovat ei-kirjaimellisesti käytettyjä suomenkielisiä sanoja, jotka rikkovat jotain kulttuurista tabua. Tällaiset tabut liittyvät esimerkiksi uskontoon, eritteisiin tai seksuaalisuuteen. Useat suomen kielessä nykyään kirosanana käytetyt sanat eivät alun perin olleet kirosanoja, vaan ovat muuttuneet sellaisiksi vähitellen.


title: Suomen kielen kirosanat

text: Paitsi parahduksiin ja noitumiseen, suomen kielen kirosanoja käytetään muun muassa vahvistussanoina ("helvetin hyvä"), sävypartikkeleina tai ylimääräisinä lisäyksinä ("No kerro jo jumalauta"). Kirosanoja voidaan käyttää myös kieltosanattomissa mutta merkitykseltään kielteisissä ilmauksissa, joita Lari Kotilainen nimittää aggressiiviksi ("Vittu tästä jutusta kukaan tykkää").


title: Suomen kielen kirosanat

text: Käsitykset siitä, mitkä sanat ovat kirosanoja, vaihtelevat. Solvaussanoja ("mulkku"), miedompia päivittelysanoja ("jestas"), kiertoilmaisuja ("voi perjantai") ja muuta karkeaa kielenkäyttöä ei aina pidetä kirosanoina. Suomen kielessä uskonnollisperäiset kirosanat ovat vuosisatojen kuluessa menettäneet voimaansa, kun taas seksuaalisperäiset ovat voimistuneet.


title: Suomen kielen kirosanat

text: Kirosanat eivät välttämättä ole aina halventavia, vaan ne voivat ilmaista myös ryhmään kuulumista ja läheisyyttä.


title: Eric Nystrom

text: Eric Thore Nystrom (s. 14. helmikuuta 1983 Syosset, New York, Yhdysvallat) on yhdysvaltalainen jääkiekkoilija, joka edustaa NHL-joukkue Nashville Predatorsia. Sekä keskellä että laidassa pelaamaan kykynevä Nystrom pelaa hyvin molempiin suuntiin. Hyvin liikkuva hyökkääjä osaa tarvittaessa tapellakin.


title: Eric Nystrom

text: Nystrom kuului kaudet 1999–2001 USA Hockey National Team Development Programin joukkueeseen, joka pelasi NAHL- ja USHL-liigoja. Kehitysohjelman päämaja sijaitsi Ann Arborissa, ja kaudeksi 2001–2002 Nystrom siirtyi kaupungissa olevan Michiganin yliopiston joukkueeseen NCAA:n alaiseen CCHA-liigaan. Ensimmäisellä kaudellaan Nystrom valittiin CCHA:n tulokkaiden tähdistökentälliseen. Calgary Flames varasi hänet varaustilaisuuden kymmenentenä pelaajana kesällä . Nystrom halusi suorittaa vapaiden taitojen tutkintonsa loppuun Michiganissa, ja hän pelasi yliopistojoukkueessa lopulta neljä kautta. Viimeisellä kaudellaan Nystrom toimi joukkueen kapteenina, ja hänet valittiin kauden päätteeksi CCHA:n parhaaksi puolustavaksi hyökkääjäksi. Michigan voitti neljän kauden aikana kolmasti CCHA:n mestaruuden: 2002, 2003 ja 2005.


title: Eric Nystrom

text: Kaudeksi 2005–2006 Nystrom siirtyi Flamesin organisaatioon. Hän pelasi ensimmäisen sopimuskautensa AHL-joukkue Omaha Ak-Sar-Ben Knightsissa, mutta pääsi pelaamaan myös kaksi NHL-ottelua. Nystrom teki NHL-debyyttinsä 10. lokakuuta 2005 Colorado Avalanchea vastaan. Kaudella 2006–2007 hän pelasi vain 12 ottelua farmissa olkapäävamman takia. Kauden 2007–2008 Nyström aloitti AHL:n Quad City Flamesissa, mutta hänet nostettiin lokakuussa Calgaryn kokoonpanoon. Ensimmäisen maalinsa hän teki 30. lokakuuta 2007 Nashville Predatorsia vastaan. Hän pelais lopulta tulokaskaudellaan 44 ottelua tehoin 3+7=10. Ensimmäinen kokonainen NHL-kausi Nystromille oli 2008–2009.


title: Eric Nystrom

text: Kauden 2009–2010 jälkeen Nystrom teki kolmen vuoden sopimuksen Minnesota Wildin kanssa. Nystrom pelasi kuitenkin vain yhden kokonaisen kauden Wildissä, sillä Dallas Stars hankki hänet kauden 2011–2012 alussa. Wild lähetti Nystromin farmiin Houston Aerosiin kauden alussa, ja tätä ennen hän oli pelannut 240 perättäistä NHL-ottelua. Stars hankki hänet, koska joukkueen palkkakustannukset olivat alle NHL:n palkkalattian.


title: Eric Nystrom

text: Nystrom oli aikoinaan ikäkausimaajoukkueiden vakionimiä. Hän pelasi alle 20-vuotiaiden MM-kilpailuissa 2002 ja 2003 sekä alle 18-vuotiaiden MM-kilpailuissa 2001. Nystrom ei voittanut näistä mitaleita.


title: Eric Nystrom

text:
Keväällä 2010 Nystrom oli mukana myös miesten MM-kilpailuissa.
Nystrom on toisen polven NHL-pelaaja. Hänen isänsä Bob Nystrom pelasi 900 ottelua New York Islandersissa ja voitti neljä Stanley Cupia. Bob oli syntyjään ruotsalainen, mutta kasvoi Kanadassa ja on maan kansalainen. Eric Nystrom pelasi nuorena myös jalkapalloa ja baseballia.


title: Hart Dynasty

text: The Hart Dynasty oli yhdysvaltalainen showpainipromootio World Wrestling Entertainmentin tag team -joukkue, jonka jäsenet olivat Bret Hart, David Hart Smith, Tyson Kidd ja Natalya. David Hart Smith ja Tyson Kidd pitelivät 146 päivän ajan WWE Tag Team -mestaruuksia.


title: Hart Dynasty

text: Vuonna 2007, World Wrestling Entertainment julisti uuden kehitys territorion, Florida Championship Wrestlingin (FCW). David Hart Smith, Nattie Neidhart, ja TJ Wilson uuteen farmiliigaan. He pian muodostivat tiimin nimeltä Next/New Generation Hart Foundation tai New Hart Foundation ja heihin liittyivät vielä Teddy Hart ja Ted DiBiase Jr. FCW'n debyytti show'ssa 26. kesäkuuta, Smith voitti 21 miehen battle royalin ja hänestä tuli ensimmäinen FCW Southern Heavyweight mestari. Suunnitelma oli tuoda ryhmä WWE'hen päärosteriin, mutta lokakuussa Teddy Hart vapautui sopimuksesta. Lopulta, DiBiase, Neidhart, ja Smith (mestaruuden häviön jälkeen) kutsuttiin päärosteriin, vaikka Smith ja DiBiase lähetettiin RAW'hon ja Neidhart SmackDowniin. Tämä hajotti Next Generation Hart Foundationin. Kun Smith arvottiin SmackDowniin, hän palasi FCW'hen (eikä koskaan debytoinut SmackDownissa) ja muodosti uudestaan tiimin Wilsonin kanssa. Neidhartin (vaihtoi nimensä Natalyaksi) avulla Wilson ja Smith voittivat FCW Florida Tag Team mestaruuden. Mestaruuden häviön jälkeen, tiimi hajosi uudelleen, kun Wilson (vaihtoi nimensä Tyson Kiddiksi) ja Natalya kutsuttiin ECW brändiin.


title: Hart Dynasty

text: WWE:n 2009 lisäarvonnassa Natalya ja Smith virallisesti siirtyivät ECW'hen. 12. toukokuuta, Smith debytoi ECW'ssä, sekaantuen Kiddin ja Finlayn väliseen matsiin, jolloin hän piksi Finlayn. Tiimi muodostu uudelleen nimellä The Hart Trilogy, vaikka nimi vaihtui pian The Hart Dynastyksi. Smithin debyytti matsi oli seuraavalla viikolla, missä hän voitti Finlayn. Ryhmän yhteinen debyytti matsi oli 26. toukokuuta, missä he voittivat Jack Swaggerin kanssa 2 vs. 3. handicap matsissa Christianin ja Tommy Dreamerin. 9. kesäkuuta, he tekivät ensimmäisen esiintymisen kehässä kahdestaan tag teamina voittaen Jack Swaggerin ja Christianin. 29. kesäkuuta, Hart Dynasty arvottiin SmackDowniin, missä he debytoivat 3. heinäkuuta häviten Cryme Tymelle. Hart Dynasty teki pay-per-view debyytin Bragging Rightsissa 14 miehen tag team matsissa, missä heidän tiimi (SmackDown brändin tiimi) voitti RAW brändin tiimin. Heidän ensimmäinen Unified WWE Tag Team mestaruus matsi oli 25. joulukuuta, D-Generation X:ää vastaan, mutta he eivät voittaneet titteliä.


title: Hart Dynasty

text: 28. maaliskuuta, Hart Dynasty (koko Hart suvun kanssa) olivat "lumberjakeina" Bret Hartin ja Vince McMahonin välisessä No Holds Barred matsissa WrestleMania XXVI:ssä. Matsin aikana Smith ja Kidd iskivät Hart Attackin McMahonille, minkä jälkeen Bret pakotti Vincen luovuttamaan Sharpshooter liikkeellä. Hart Dynastysta tuli virallisesti "fanien suosikkeja". Seuraavan illan RAW'ssa Hart Dynasty voitti Unified WWE Tag Team mestarit ShoMizin (The Miz ja Big Show) ei-titteli matsissa. Extreme Rulesissa Hart Dynasty asaitsi ykköshaastaja paikan Unified Tag Team mestaruudesta, kun he voittivat ShoMizin Gauntlet matsissa. 26. huhtikuuta, RAW'ssa Hart Dynasty voitti ShoMizin ja heistä tuli uudet Unified WWE Tag Team mestarit. Seuraavana päivänä, kaikki kolme arvottiin RAW'hon WWE Draftin lisäarvonnassa. 10. toukokuuta, Kidd voitti The Mizin, millä kukavain Hart Dynastyn jäsen ansaitsi matsin The Miziä vastaan WWE United States Championshipistä. Miz sai luvan itse päättää, ketä vastaan aikoo otella ja hän päätti valita Bret Hartin. Seuraavassa RAW'ssa 17. toukokuuta, Bret voitti United States- mestaruuden viidennen kerran, Hart Dynastyn avulla, jotka estivät Chris Jerichon, William Regalin tai Vladimir Kozlovin sekaantumasta matsiin. Over the Limitissä Hart Dynasty puolusti onnistuneesti mestaruutta The Miziä ja Chris Jerichoa vastaan.


title: Hart Dynasty

text: 24. toukokuuta, Hart nimettiin RAW'n general manageriksi ja hän hyllytti United States mestaruuden. Samana iltana Hart Dynasty aloitti "feudin" Jimmy ja Jey Uson (he ovat Rikishin poikia) ja Taminan kanssa (Jimmy Snukan tytär). Tämä johti ei-titteli matsiin, missä kaikki kuusi ottelivat miksatussa tag team matsissa WWE Fatal 4 Way -tapahtumassa. Matsin voitti Hart Dynasty, kun Natalya selätti Taminan. Seuraavassa RAW'ssa Bret erotettiin, huonojen päätösten johdosta. 18. heinäkuuta, WWE Money in the Bank -tapahtumassa Hart Dynasty puolustivat onnistuneesti mestaruuksiaan The Usoja vastaan.


title: Hart Dynasty

text: 16. elokuuta, RAW'ssa, Bret julisti uudet WWE Tag Team -mestaruusvyöt ja vanhat vyöt deaktivoitiin. Night of Championsissa, Hart Dynasty hävisi mestaruudet "Dashing" Cody Rhodesille ja Drew McIntyrelle. Mestaruuden hävittyä, Hart Dynastylla oli tappioputki ja heidän tiimityöskentelykään ei enää sujunut. 15. marraskuuta RAW'ssa, Hart Dynasty otteli The Nexusia vastaan (Justin Gabriel ja Heath Slater, missä Kidd kääntyi jälleen heeliksi potkaistua Smithia päähän, hänen yrittäessä tehdä vaihtoa.


title: Marek Svatoš

text: Marek Svatoš (17. kesäkuuta 1982 Košice, Tšekkoslovakia – 5. marraskuuta 2016 Lone Tree, Colorado, Yhdysvallat) oli slovakialainen jääkiekkoilija. Rightin puolelta pelaavan Svatošin vahvuuksiin kuuluivat hyvä laukaus ja sijoittuminen. Hänet tunnettiin myös hyvin loukkaantumisherkkänä pelaajana. Svatošin olkapäät leikattiin useaan otteeseen.


title: Marek Svatoš

text: Svatoš pelasi jo 17-vuotiaana 19 ottelua Slovakian Extraliigassa kaudella 1999–2000. Hän siirtyi seuraavaksi kaudeksi WHL:n Kootenay Icen riveihin, valittiin tulokkaiden tähdistöön ja varattiin kesällä Colorado Avalancheen seitsemännellä kierroksella numerolla 227. Svatoš pelasi vielä seuraavankin kauden WHL:ssä. Hän voitti WHL:n mestaruuden ja valittiin läntisen konferenssin toiseen tähdistökentälliseen. Svatoš voitti Kootenay Icessä myös koko katto-organisaation CHL:n mestaruuden, Memorial Cupin.


title: Marek Svatoš

text: Kaudeksi Svatoš siirtyi Avalanchen organisaatioon kolmivuotisella tulokassopimuksella. Hän pelasi kuitenkin kaikki kauden ottelunsa vielä farmijoukkue Hershey Bearsissa. Olkapäävamma lopetti Svatošin kauden tammikuussa 2003. Kaudella hän pelasi kaikki ottelunsa NHL:n puolella, mutta kausi jäi silti lyhyeksi jälleen olkapäävamman takia. Svatoš loukkaantui jo lokakuussa 2003. Hän pelasi runkosarjassa neljä ottelua tehoin 2+0=2. Svatoš pelasi myös 11 ottelua NHL:n pudotuspeleissä. Työsulkukauden hän pelasi kokonaan Hershey Bearsissa.


title: Marek Svatoš

text: Svatoš teki kesällä 2005 vuoden mittaisen jatkosopimuksen. Uusi tulokaskausi oli hänelle menestys. Svatoš oli tulokkaiden pistepörssissä viides tehoilla 32+18=50. Hän oli tulokkaista myös kolmanneksi paras maalintekijä. Svatoš oli Colorado Avalanchen paras maalintekijä yhdessä Joe Sakicin kanssa. Svatošin osumista yhdeksän oli voittomaaleja. Kovista tehoistaan huolimatta hänen kautensa päättyi 61 otteluun ja jälleen olkapäävammaan. Svatošille kausi oli pisteiden valossa tähän mennessä paras. Kesällä 2006 Svatoš teki taas vuoden jatkosopimuksen ja elokuussa se pidentyi taas vuodella.


title: Marek Svatoš

text: Loukkaantumisherkkänä pelaajana tunnettun Svatošin kausi päättyi maaliskuussa 2008 polvivammaan. Seuraavana kesänä hän teki Avalanchen kanssa kaksivuotisen jatkosopimuksen, joka toi hänelle 2,05 miljoonaa dollaria kaudessa. Viimeinen sopimuskausi oli Svatošille todellinen pettymys, kun 54 ottelussa syntyi vain tehot 7+4=11.


title: Marek Svatoš

text: Svatoš siirtyi syyskuussa 2010 vapaana agenttina KHL-joukkue Avangard Omskiin. Hän teki siellä 19 ottelussa tehot 3+5=8, kunnes Svatoš sai lähteä joukkueesta joulukuussa 2010. Hän palasi samassa kuussa NHL:ään ja teki loppukauden mittaisen sopimuksen St. Louis Bluesin kanssa. Sinne päästäkseen Svatošin oli selvitettävä waivers-lista, josta Nashville Predators nappasi hänet riveihinsä jo päivää myöhemmin. Svatoš pelasi Predatorsissa yhdeksän ottelua tehoin 1+2=3, mutta joukkue asetti hänet waivers-listalle, josta Ottawa Senators nappasi Svatošin riveihinsä helmikuussa 2011.


title: Marek Svatoš

text: Svatoš oli loukkaantumisten takia pelaamatta koko kauden 2011–2012. Seuraavan kauden alussa hän pääsi Florida Panthersiin harjoitusleirille, muttei saanut sopimusta joukkueeseen. Tämän jälkeen hän siirtyi KHL:n HC Slovan Bratislavaan. Kauden 2013–2014 Svatoš pelasi kasvattajaseurassaan HC Košicessa.


title: Marek Svatoš

text: Svatoš löytyi kuolleena kodistaan marraskuussa 2016. Kuolisyyntutkijan raportin mukaan Svatošin kuolema johtui huumeiden yliannostuksesta ja hänen verestään löytyi kuolinhetkellä kodeiinia, morfiinia ja masennuslääkettä. Svatošilla oli historiaa heroiinin käytöstä ja hän oli ollut myös huumevieroituksessa. Hänellä oli myös havaittu masennuksen oireita ja hän kärsi itsetuhoisista ajatuksista.


title: Marek Svatoš

text: Svatoš pelasi alle 20-vuotiaiden MM-kilpailuissa 2002. Hän voitti seitsemällä osumallaan kisojen maalipörssin ja valittiin tähdistökentälliseen. Vuonna 2000 Svatoš pelasi alle 18-vuotiaiden MM-kilpailuissa.


title: Marek Svatoš

text: Kokemusta miesten peleistä Svatošilla löytyi Torinon olympialaisista 2006 ja MM-kilpailuista 2010.


title: Edge (lehti)

text: Edge on tietokone- ja videopeleihin keskittynyt aikakauslehti, jonka Future Publishing julkaisee kuukausittain Isossa-Britanniassa. Lehden päätoimittaja on Tony Mott.


title: G4 (televisiokanava)

text: G4 (tunnetaan myös nimellä G4 TV) on yhdysvaltalainen kaapeliverkossa lähetetty televisiokanava, joka keskittyy videopeleihin. Kanavan toiminta aloitettiin vuonna .


title: G4 (televisiokanava)

text: Tunnettuja ohjelmia kanavalla olivat muun muassa "Attack of the Show", jossa olivat Olivia Munn ja Kevin Pereira.


title: G4 (televisiokanava)

text: Kanavan toiminta lopetettiin vuonna .


title: G4 (televisiokanava)

text: Kanavan päämaja sijaitsi Los Angelesissa ja Kaliforniassa.


title: Miesten Superpesiksen kausi 2008

text: Miesten Superpesiksen kausi 2008 oli Superpesiksen 19. kausi. Kausi alkoi 6. toukokuuta, ja Suomen mestarit olivat selvillä 14. syyskuuta.


title: Miesten Superpesiksen kausi 2008

text: Sarjaan osallistui 12 joukkuetta. Hallitsevana mestarina kauteen lähtiHyvinkään Tahko. Suomen mestariksi vuonna 2008 kruunattiin raahelainen Pattijoen Urheilijat, joka voitti loppuottelusarjassa Sotkamon Jymyn otteluvoitoin 3–2. SM-pronssia voitti Nurmon Jymy.


title: Miesten Superpesiksen kausi 2008

text: Itä–Länsi-tapahtuma järjestettiin 27.6.–29.6. Raahessa Rännärin kentällä.


title: Miesten Superpesiksen kausi 2008

text:
Runkosarjassa pelattiin 24 kierrosta, jonka jälkeen kahdeksan parasta joukkuetta selvityivät jatkosarjaan. Se pelattiin yksinkertaisena sarjana, joten joukkueille kertyi jatkosarjassa seitsemän ottelua.
Runkosarjan kuudelle parhaalle jaettiin jatkosarjaan hyvityspisteet kaavan 5–4–3–2–1–1 mukaisesti.


title: Miesten Superpesiksen kausi 2008

text:
Jatkosarjan neljä parasta joukkuetta selviytyivät välieriin, jotka pelattiin paras viidestä -järjestelmällä.
Välierien voittajat kohtasivat niin ikään paras viidestä -järjestelmällä pelattavassa loppuottelussa. Pronssiottelu pelattiin paras kolmesta -järjestelmällä.


title: Miesten Superpesiksen kausi 2008

text: Runkosarjan kaksi huonointa joutuivat karsimaan sarjapaikastaan Ykköspesiksen kahden parhaan joukkueen kanssa. Superpesiksen 11:nneksi sijoittunut kohtasi Ykköspesiksen hopeajoukkueen ja Ykköspesiksen mestari puolestaan Superpesiksessä viimeiseksi jääneen. Ottelusarjat pelattiin paras viidestä -järjestelmällä, ja niiden voittajat lunastivat itselleen Superpesis-paikan kaudelle 2009.


title: Miesten Superpesiksen kausi 2008

text: Kahdeksan parasta pääsivät jatkosarjaan. Kiteen ja Seinäjoen kausi päättyi runkosarjaan. Koskenkorva ja Puijo joutuivat Superpesiskarsintaan.


title: Miesten Superpesiksen kausi 2008

text: Runkosarjasta saadut hyvityspisteet: Pattijoki 5, Kouvola 4, Sotkamo 3, Joensuu 2, Nurmo 1 ja Hyvinkää 1.


title: Miesten Superpesiksen kausi 2008

text: Neljä parasta pääsivät välieriin.


title: Miesten Superpesiksen kausi 2008

text: Kauden päätteeksi Seinäjoen Maila-Jussit luopui sarjapaikastaan.


title: Carl Wilhelm Malm

text: Carl Wilhelm Malm (1. tammikuuta 1865 Novgorod – 7. lokakuuta 1930) oli suomalainen Venäjän armeijan ratsumestari ja Suomen armeijan eversti.


title: Carl Wilhelm Malm

text: Malmin vanhemmat olivat eversti Carl Didrik Malm ja Amelie Wilhelmina Adelaide Brotherus. Hänen isoisänsä oli Suomen sodassa kunnostautunut everstiluutnantti Karl Wilhelm Malm. Malm valmistui vuonna 1886 Haminan kadettikoulusta palvellen ensin aliluutnanttina Mikkelin tarkk’ampujapataljoonassa vuosina 1886-1889 sekä sen jälkeen 18. Severskin ratsuväkirykmentissä 1889-1890 sekä 20. Suomen rakuunarykmentissä Lappeenrannassa vuosina 1890-1901. Hänet oli ylennetty ratsumestariksi vuonna 1896. Vuoden 1901 jälkeen Malm luopui Venäjän armeijan palveluksesta toimien vuosina 1905–1906 Helsingin vt. poliisimestarina sekä sen jälkeen Suomen Pankin Pietarin konttorin kirjurina 1907–1908 ja Turun konttorissa 1908-1916.


title: Carl Wilhelm Malm

text: Carl Malm liittyi sotilaskomitean sisäpiiriin marraskuussa 1917 ja sai sotilaskomitean toimeksiannon pyytää Venäjän armeijassa suomalaista kenraaliluutnantti Claes Charpentieriä sotilaskomitean puheenjohtajaksi. Omaksi tehtäväkseen ratsumestari Malmille sotilaskomitea määräsi Pohjois-Savon suojeluskuntapiirin johdon pääpaikkanaan Kuopio. Siellä Malm alkoi organisoida aliupseerikoulutusta johtamilleen suojeluskuntajoukoille.


title: Carl Wilhelm Malm

text: Malm siirtyi Suomen sisällissodassa valkoisten joukkoihin majurin arvoisena johtaen Pohjois-Savon ja Kainuun suojeluskuntapiirien joukkoja Kuopion ja Varkauden valtauksessa helmikuussa 1918. Sen jälkeen hän siirtyi everstiluutnantiksi ylennettynä johtamaan Vienan retken Uhtualle suuntautunutta 370 miehen vapaajoukkoa, joka ylitti 21. maaliskuuta itärajan Suomussalmen kohdalla. Uhtuan lähes välittömän valtauksen jälkeen suuntana osastolla oli katkaista Muurmannin rata Vienan Kemin kohdalta. Lähinnä suomalaisista punaisista koottu vastapuolen joukko-osasto torjui valtauksen Usmanan taistelussa 9. huhtikuuta, ja rintama vakintui Uhtuan kohdalle aina syksyyn 1918 asti. Malmin sairastuttua heinäkuussa 1918 tilalle vapaajoukon johtajaksi astui jääkärikapteeni Toivo Kuisma. Malm ylennettiin vielä vuoden 1918 aikana everstiksi. Hän erosi armeijan palveluksesta seuraavana vuonna eli 1919, mutta toimi vielä sotaministeriön erityistehtävissä 1919-1920.


title: Carl Wilhelm Malm

text: Malm toimi siviilissä Turussa kunnallisraatimiehenä vuosina 1916-1930 ja Turun elinkorkolaitoksen kamreerina lopun elämäänsä eli vuoteen 1930 asti. Malm oli naimisissa vuodesta 1894 Gundel Tekla Maria Vaseniuksen kanssa. Heidän pojastaan Carl Pehr Håkan Malmista (s. 1906) tuli kirurgiaan ja ortopediaan erikoistunut lääkäri.


title: Relient K

text: Relient K on yhdysvaltalainen kristillinen pop-punkyhtye Cantonista, Ohiosta. Yhtye on tunnettu omaperäisten ja absurdien lyriikkojen yhdistämisestä vakavampiin kristillisiin teemoihin ja sen musiikki on saavuttanut huomiota myös sekulaarisessa musiikkikentässä. Suomessa yhtye tunnetaan miltei ainoastaan kristillisissä piireissä. Parhaimmillaan Relient K on kivunnut Yhdysvaltain levylistalla 15. sijalle "Mmhmm"-albumillaan vuonna 2004 ja 6. sijalle "Five Score and Seven Years Ago" -albumillaan vuonna 2007. "Two Lefts Don't Make a Right...but Three Do" -levy oli myös Grammy-ehdokkaana parhaan kristillisen rock-albumin sarjassa vuonna 2003.


title: La MaMa Experimental Theatre Club

text: La MaMa Experimental Theatre Club (La MaMa E.T.C.) on yhdysvaltalainen voittoa tavoittelematon kulttuurijärjestö East Villagessa alisella Manhattanilla. Se on yksi ensimmäisistä niin sanotuista Off-Off-Broadway-teattereista. La MaMa voitti Drama Desk Special Award -palkinnon vuonna 1980.


title: La MaMa Experimental Theatre Club

text: Monet näyttelijät, ohjaajat ja näytelmäkirjailijat ovat aloittaneet uransa La MaMassa. Heidän joukossaan ovat muun muassa:


title: Nuori ja viaton

text: Nuori ja viaton ("Young and Innocent", Yhdysvalloissa "The Girl Was Young") on Alfred Hitchcockin ohjaama brittiläinen jännityselokuva vuodelta 1937. Se muistuttaa asetelmiltaan hänen pari vuotta aikaisempaa menestystrilleriään "39 askelta". Kummassakin syytön mies joutuu pakenemaan ja todistamaan syyttömyytensä.


title: Nuori ja viaton

text:
Naisen ruumis huuhtoutuu rannalle mukanaan miehen sadetakin vyö, jolla hänet on surmattu. Murhasta epäillään nuorta Robert Tisdallia (Derrick De Marney), joka lähtee takaa-ajettuna metsästämään oikeaa murhaajaa, joka oli varastanut hänen sadetakkinsa. Häntä avustaa ”nuori ja viaton” Erica. Robert ja Erica löytävät vihdoin maankiertäjän, jolle vyötön sadetakki lahjoitettiin ja joka voisi tunnistaa oikean murhaajan. Maankiertäjä sanoo murhaajalla olevan elohiiri silmässä. Elokuvan loppukohtaus on muodostunut klassikoksi: Robert, Erica ja maankiertäjä ovat ravintolassa, jossa he tietävät murhaajan olevan. Hitchcock käyttää yhtä ainoaa otosta, jossa kamera lähtee liikkeelle noin 45 metrin etäisyydeltä ja päätyy lopulta parin senttimetrin päähän murhaajan nykivästä silmästä. Murhaaja on tanssiorkesterin rumpali.
Alfred Hitchcockin cameo-rooli on noin 15 minuutin kuluttua elokuvan alusta. Hän on valokuvaaja oikeustalon edessä, kun De Marneyn onnistuu paeta sieltä.


title: Nuori ja viaton

text: "Nuori ja viaton" perustuu hyvin löyhästi Josephine Teyn romaanin "A Shilling for Candles" kahteen ensimmäiseen lukuun. Käsikirjoittaja Charles Bennett oli hieman aikaisemmin hyväksynyt Universalin työtarjouksen, ja elokuva jäikin Hitchcockin ja Bennettin viimeiseksi yhteiseksi elokuvaksi Britanniassa. He kirjoittivat käsikirjoituksen ensimmäisen version Sveitsissä, josta palattuaan Hitchcock joutuu viimeistelemään sen muiden kanssa.


title: Nuori ja viaton

text: Naispääosassa on Nova Pilbeam, jolle tämä rooli oli ensimmäinen aikuisena. Kolme vuotta aikaisemmin hän oli näytellyt kidnapattua pikkutyttöä Hitchcockin elokuvassa "Mies joka tiesi liikaa". Robert Tisdallia esittänyt Derrick De Marney oli tuohon aikaan suosittu elokuvatähti Britanniassa. Muissa rooleissa nähtiin lukuisia luonnenäyttelijöitä, joista osa näytteli myös Hitchcockin seuraavassa elokuvassa "Nainen katoaa".


title: Nuori ja viaton

text: Kesken elokuvan kuvausten tuotantoyhtiö Gaumont British lopetti kaiken elokuvatuotannon ja jäi pelkäksi levitysyhtiöksi. Irtisanotuksi joutuivat muun muassa Hitchcockin pitkäaikaiset tuottajat Michael Balcon ja Ivor Montagu. Hitchcock itse sai jäädä, mutta hänen sopimuksensa siirrettiin Gaumont Britishin tytäryhtiölle Gainsborough Picturesille, joka edelleen jatkoi elokuvien tuottamista. Siksi elokuvan kuvaukset jouduttiinkin siirtämään kesken kaiken Gaumont Britishin Lime Grove -studiolta Gainsborough'n Pinewood-studiolle.


title: Nuori ja viaton

text: Kuvausten teknisesti vaikeimmassa otoksessa kamera lähtee liikkeelle katonrajasta noin 45 metrin etäisyydeltä ja päätyy lopulta parin senttimetrin päähän murhaajan nykivästä silmästä. Hitchcock kuvasi sen yhdellä ainoalla kameranliikkeellä. Kuvauksiin tarvittiin kaksi päivää, sillä kameralle piti rakentaa erityinen alusta, jotta kohtaus pystyttäisiin kuvaamaan leikkaamatta katonrajasta aina silmien tasolle.


title: Nuori ja viaton

text: Ensi-illan jälkeen "Nuoren ja viattoman" menestys oli vaatimatonta. Monet elokuvantutkijat pitävätkin sitä pelkkänä Hitchcockin sormiharjoitteluna hänen seuraavaa elokuvaansa "Nainen katoaa" varten. New York Timesin kriitikko sanoi, että elokuvassa on ”hiljaista ja hillittyä charmia”. Hitchcockin virallisen elämäkerran kirjoittaja John Russell Taylor luonnehtii sitä lähes abstraktiksi elokuvanteon oppitunniksi, joka ei kuitenkaan sorru kuivakkuuteen, sillä siinä on myönteisen onnellinen asenne.


title: Nuori ja viaton

text: Yhdysvalloissa, missä elokuvan nimenä oli "The Girl Was Young" (suom. ”Tyttö oli nuori”), elokuvasta leikattiin Hitchcockin harmiksi pois kymmenen minuuttia. Brasiliassa elokuva kuitenkin kiellettiin kokonaan. Sensorien mukaan se olisi voinut aiheuttaa levottomuuksia, mutta he eivät kuitenkaan täsmentäneet, miksi.


title: Nuori ja viaton

text: "Nuoressa ja viattomassa" Hitchcock käyttää jälleen väärän miehen teemaa. Koko elokuva onkin hyvin samankaltainen kuin Hitchcockin paria vuotta aikaisempi "39 askelta". Elokuvasta löytyy myös yllättäviä yhtäläisyyksiä Hitchcockin myöhempiin elokuviin: lähikuvat lokeista rannalla tuovat eittämättä mieleen "Linnut" (1963) ja alkukohtaus, jossa murhattu nainen huuhtoutuu rannalle, on kuin "Frenzyn" (1973) alkukohtaus vuosikymmeniä myöhemmin.


title: Contextual design

text: Contextual Design (CD) on Hugh Beyerin ja Karen Holtzblattin kehittämä käyttäjäkeskeisen suunnittelun menetelmä, jossa tietoa kerätään käyttäjiltä heidän omassa ympäristössään. Näitä kerättyjä tietoja sovelletaan suunniteltavaan tuotteeseen. CD-menetelmä koostuu seitsemästä eri vaiheesta, jotka suoritetaan tarkasti omassa järjestyksessään.


title: Contextual design

text: Menetelmän ensimmäinen ja tärkein vaihe on Contextual Inquiry. Se on kontekstissa tapahtuvaa käyttäjätutkimusta, jonka avulla tiedot kerätään siinä käyttäjän ympäristössä, jossa tuotetta käytetään. Työn mallinnusvaiheessa (Work Modeling) kerätty data tulkitaan, ja mallinnetaan sen pohjalta työn kulku ja rakenne. Tulosten yhdistämisvaiheessa rakennetaan työstä yhtenäinen malli eri käyttäjiltä kerättyjä tuloksia hyödyntäen. Neljäs vaihe (Work Redesign) on työn uudelleensuunnittelua, jossa nykyiseen järjestelmään etsitään parempia työskentelytapoja sekä ratkaisuja niiden hyödyntämiseksi. Käyttöympäristön suunnittelussa (UED) pyritään muokkaamaan käyttöliittymän toiminnallisuus tukemaan uutta työskentelytapaa. Tämän jälkeen järjestelmä iteroidaan käyttäjien kanssa käyttäen hyväksi esimerkiksi paperiprototyyppejä suunnittelun onnistuneisuuden varmistamiseksi, minkä jälkeen siirrytään viimeiseen vaiheeseen, tuotteen varsinaiseen toteutukseen.


title: Joint Application Design

text: Joint Application Design (JAD) on IBM:n kehittämä menetelmä, jonka avulla yrityksen tuotekehitystiimi, johto sekä käyttäjät työskentelevät keskenään tuotteen suunnittelemiseksi.


title: Joint Application Design

text: JAD:n perustana on monialainen, tarkasti rakenteeltaan määritelty työpaja, johon osallistuu suunnittelijoita eri osastoilta. Yrityksen työntekijöiden lisäksi yhdeksi suunnittelijaksi otetaan mukaan käyttäjä. Työpajaa edeltää projektin määrittelyvaihe, tutkimus ja niin kutsutun työpajan ("workshop") valmisteluvaihe. Työpajavaiheen jälkeen tulokset dokumentoidaan myöhempää soveltamista teknistä suunnittelua varten.


title: Joint Application Design

text: JAD:n kehitys IBM:llä lähti alun perin liikkeelle tarpeesta kehittää jokin prosessi, joka toisi käyttäjät ja kehittäjät yhteen luovalla ja innovatiivisella tavalla, joka olisi kuitenkin helppo määritellä toistettavaksi ja paranneltavaksi prosessiksi. Käyttäjien ja kehittäjien tapaamiset olivat hyvä tapa saada laadukasta tietoa käyttäjien vaatimuksista. Nyttemmin JAD on kehittynyt muotoon, jossa suoritetaan työpajoja. Työpajat suunnitellaan ja toteutetaan käyttäen apuna yhdeksän avainkohdan mittaista listaa. JAD:n vahvuuksia ovat poikkitieteellisyys, käyttäjäläheisyys ja riippumattomuus muista käytetyistä tuotekehitysmenetelmistä. Se on helppo sisällyttää perinteiseen tuotekehitysprosessiin, jolloin menetelmä voidaan suorittaa projektien alkupuolella muuttamatta niissä sovellettuja vakiintuneita työskentelytapoja ja niiden rakennetta.


title: Joint Application Design

text: JAD sisältää yhdeksän avainkohtaa:Ensimmäisessä kolmessa kohdassa määritellään projekti yleisellä tasolla; tavoitteet, rajoitteet, tuotokset ja tärkeimmät asiat tulee tiedostaa ennen kuin varsinaisia työpajoja suunnitellaan. Projektilla viitataan tässä yhteydessä JAD:n soveltamisprojektiin. Tämän jälkeen projekti aikataulutetaan ja päätetään, ketkä työpajoihin osallistuvat. Osallistujina tulisi olla tuotepäällikkö (tai vastaava henkilö), projektin vetäjä (joka suunnittelee JAD:n), kirjuri (joka kirjaa ja dokumentoi edistymistä ja tuotoksia), tarkkailijat (yleensä tuotekehitystiimin jäsenet, joiden tulee vain hiljaa tarkkailla) sekä työpajoihin osallistuvat kehittäjät ja käyttäjät.


title: Joint Application Design

text: Seuraavissa kohdissa valmistellaan työpajoissa tarvittavat materiaalit sekä työpajoissa suoritettavat tehtävät ja aktiviteetit. Työpajoissa kehittäjät ja käyttäjät yhdessä suorittavat tehtäviä ja jakavat ideoita. Viimeisissä kohdissa tiedotetaan osallistujia ja järjestetään heille tarvittava tieto ja koulutus, jotta he voivat osallistua työpajoihin. Työpajojen logistisilla tarpeilla tarkoitetaan tarvittavien monitoreiden, videotykkien, screenien ja muiden vastaavien järjestämistä tiloihin, joissa työpajat järjestetään. Työpajat tulisi järjestää paikassa, jossa osallistujilla on työrauha ja muutkin ärsykkeet ovat minimaaliset.


title: Kekkosten miniänä

text: Kekkosten miniänä – muistelmia Sylvi ja Urho Kekkosen perheestä 1950–1970-luvuilla on opetusneuvos Marja Linnankiven (ent. Kekkonen, o.s. Linnala) vuonna 2010 ilmestynyt muistelmateos ajoista, jolloin hän oli Matti Kekkosen vaimo ja Sylvi ja Urho Kekkosen miniä. Teoksen on toimittanut Terttu Levonen, ja sen on julkaissut Tammi.


title: Kekkosten miniänä

text: Marja Linnala tutustui Matti Kekkoseen ylioppilastansseissa syksyllä 1951. Vanhemmat eivät ihastuneet sulhaskandidaattiin, kiistellyn poliitikon ja pääministerin poikaan, mutta Linnala piti päänsä. Heidät vihittiin 1954, ja hänestä tuli Marja Kekkonen, miniöistä se joka on karttanut julkisuutta. Häämatkalle pariskunta sai mukaansa Sylvi Kekkosen.


title: Kekkosten miniänä

text: Marja Linnankivi kuvaa Kekkosten perhe-elämää sisältä päin. Hän näki politiikan kääntöpuolen, sen aiheuttamat paineet ja parjauskampanjat, jotka synnyttivät perheeseen vaikenemisen kulttuurin. Elettiin akvaarioelämää, jossa kalat lipuvat hiljalleen sinne tänne aistien toisten liikkeet kylkiviivallaan, kuten Marja Linnankivi sanoo. Alun lämmin suhde anoppiin kiristyi välillä voimakastahtoisen Sylvi Kekkosen puuttuessa liiaksi poikansa perhe-elämään. Urho Kekkosta Linnankivi taas kuvaa kotipiirissä leppoisaksi ja joustavaksi, riitoja kaihtavaksi. Erityisesti hieman salaperäiseen ja etäiseen Sylvi Kekkoseen kirja antaakin uusia piirteitä.


title: Kekkosten miniänä

text: Linnankiven muistelmat tulivat suurena yllätyksenä, kun julkisuudessa oli pitkään ollut tietoja Brita Kekkosen tulevista muistelmista. Linnankiven muistelmista paljastuu se, mitä presidentti Kekkosen julkaistuista päiväkirjoista jätettiin pois Marja ja Matti Kekkosen avioliitosta. Kekkosia kohtaan kirja on vähäeleinen ja tahdikas. Linnankivi oppi jo alkuaikoina perheen vaikenemisen kulttuurin, joka kriitikon mukaan lyö leimansa myös kirjaan.


title: Kekkosten miniänä

text: Kirjassa myös kerrotaan ensimmäisen kerran julkisuudessa tietoja presidentti Kekkoseen ilmeisesti kohdistuneesta murhayrityksestä, joka tapahtui juhannuksena 1957 Kultarannassa. Samassa yhteydessä Linnankivi kertoo myös aseellisesta tunkeutujasta, ja sekin tapaus vaiettiin.


title: 2-metoksietanoli

text: 2-Metoksietanoli (CHO) on glykolin ja metanolin muodostama eetteri ja sisältää sekä eetterin että alkoholin toiminnalliset ryhmät. Yhdistettä käytetään pääasiassa liuottimena. 2-Metoksietanolista käytetään myös nimityksiä metyylisellosolvi, etyleeniglykolimonometyylieetteri ja monometyyliglykolieetteri.


title: 2-metoksietanoli

text: 2-Metoksietanolia valmistetaan metanolista ja etyleenioksidista. Etyleenioksidin epoksidirakenteen hajottamiseen voidaan käyttää happoa, kuten rikkihappoa, tai emästä kuten natriummetoksidia. Reaktiomekanismi on erilainen käytettäessä happokatalyysin kuin silloin, kun katalyytti on emäksinen.


title: 2-metoksietanoli

text: 2-Metoksietanolin pääasiallinen käyttö on liuottimena. Yhdistettä käytetään liuottimena muun muassa valmistettaessa musteita ja muita väriaineita, jarrunesteissä, joissakin puhdistusaineissa, ja jäätymisenestoaineissa sekä orgaanisessa synteesissä.


title: 2-metoksietanoli

text: 2-Metoksietanolia käytetään myös valmistettaessa ohutkalvoja sooli-geelimenetelmällä. Siinä yhdisteen roolina on liuottimena toimimisen ohella olla yksihampaisena kelaatinmuodostajana.


title: 2-metoksietanoli

text: 2-Metoksietanoli on haitallista ihmiselle. Ihminen voi altistua yhdisteelle hagitysteiden välityksellä, nieltynä tai ihon läpi imeytyneenä. Yhdiste aiheuttaa huonovointisuutta, oksentelua ja sekavuutta. Aineelle altistumisen on todettu vaurioittavan luuydintä ja keskushermostoa. Elimistössä 2-metoksietanoli metaboloituu 2-metoksiasetaldehydiksi ja lopulta 2-metoksietikkahapoksi ja poistuvat kehosta virtsan mukana. Erityisesti happo on myrkyllinen.


title: Ammunta kesäolympialaisissa 2004 – naisten trap

text: Naisten trap-kilpailu käytiin Ateenan kesäolympialaisissa 16. elokuuta. Kultamitalin vei Australian Suzanne Balogh tuloksella 88 (66+22).


title: 771 Naval Air Squadron

text: 771 Naval Air Squadron (771 NAS) on Britannian Kuninkaallisen laivaston ilmavoimien Culdrosen lentotukikohtaan sijoitettu lentolaivue, joka on ensimmäisen kerran perustettu 1939. Nykyään laivueen päätehtävänä on etsintä- ja pelastuspalvelu sekä kouluttaminen.


title: 771 Naval Air Squadron

text: Numeroimaton FRU-laivue () perustettiin 11. elokuuta 1938 Lee-on-Solentissa, minkä tehtävänä oli toimia maalinhinaus ja koulutustehtävissä eri laivueiden tukena. Se nimettiin 771 Naval Air Squadroniksi Portlandissa 24. toukokuuta 1939, jolloin sen kalustona oli 14 Swordfish-torpedokone ja muutama Walrus-lentovene. Laivueessa oli kaksi lentuetta X ja Y, joista ensin mainitusta muodostettiin 28. syyskuuta 772 Naval Air Squadron. Laivueen Swordfishit toimivat tämän jälkeen RNAS Hatstonissa ja pieni osa RNAS Abbotsinchissä. Laivue vastaanotti kalustokseen Henley, Skua ja Roc-koneita. Uusi X-lentue perustettiin RNAS Donibristleen, kunnes siitä muodostettiin 770 Naval Air Squadron 1. tammikuuta 1941.


title: 771 Naval Air Squadron

text: Laivue vastaanotti ensimmäisen helikopterinsa syyskuussa 1945, jolloin siitä tuli laivaston ensimmäinen helikopterilaivue. Laivue lakkautettiin elokuussa 1955, kun se liitettiin 703 laivueeseen muodostettaessa uutta 700 laivuetta.


title: 771 Naval Air Squadron

text: 771 laivue perustettiin 1961 RNAS Portlandissa uudelleen etsintä- ja pelastuslaivueeksi sekä helikoptereiden koelentolaivueeksi kalustonaan Westland Whirlwind HAR.3 helikopterit. Laivue lakkautettiin 1964 nimenmuutoksella 829 laivueeksi.


title: 771 Naval Air Squadron

text: 771 laivue perustettiin kolmannen kerran kesäkuussa 1967 RNAS Portlandissa kalustonaan Whirlwindit. Laivueen kalustoksi vaihdettiin marraskuusta 1969 alkaen Westland Wessex helikopterit.


title: 771 Naval Air Squadron

text: Laivue siirrettiin syyskuussa 1974 RNAS Culdroseen, mutta kuusi sen Wessexeistä jäi Portlandiin muoodostetulle 772 laivueelle. Wessex HAS.1:t korvattiin 1979 kahdella turbiinimoottorilla varustetuilla HU.5 malleilla. Laivueeseen liitettiin 1985 707 laivueen kalusto, kun sen tehtäviä laajennettiin Commando helikopterikoulutukseen.


title: 771 Naval Air Squadron

text: Laivueen kalusto vaihtui lokakuussa 1987 Westland Sea King HAS.5 helikoptereiksi, jolloin sille luotiin joka sään pelastuskyky. Helikopterit päivitettiin myöhemmin HAR.5 versioiksi. Sille siirrettiin heinäkuussa 2001 sukellusveneidentorjuntaan erikoistuneille lentäjille ja tähystäjille suunnattu täydennyslentokoulutus sekä Sea King -kaluston tyyppikoulutus.


title: Veljet keskenään

text: Veljet keskenään on Juha ”Watt” Vainion säveltämä, sanoittama ja esittämä musiikkikappale vuodelta 1979. Se julkaistiin singlenä, jonka B-puolella oli ”Laps suuren synnyinmaan”. Lisäksi se julkaistiin Vainion studioalbumilla "Albatrossi ja sorsa" vuonna 1981. Lisäksi se on julkaistu Vainion kokoelma-albumeilla.


title: Veljet keskenään

text: Laulun idean Vainio sai olleessaan Aimo "Joska" Ikosen kanssa nakkijonossa Ellin Grillillä, Torniossa. He olivat keskellä yötä etsineet ruokapaikkaa, mutta vain grilli oli auki. Laulussa nimeltä mainittuja henkilöitä ovat muun muassa Sven Åke Svenson, Nils Johansson ja Jomppanen.


title: Veljet keskenään

text: Näin Joska kertoo tunnelmista grillijonossa: "Ootettiin vartti, että päästiin ostamaan. Jonossa oli ruotsalaisia ja suomalaisia. Yhtäkkiä Junnu sanoo mulle; Tästähän vois`tehä laulun. Minä siihen että mikäettei. Sultahan se käy. Ostettiin sitten sapuskat ja mentiin minun tykö Sturevikin kadulle. Junnu oli sitten yötä ja aamulla käytiin hakemassa Haaparannalta voita, mehua ja husmannia. Se pruukasi piipahtaa vielä 1980-luvullakin, kun oli esiintymässä täällä pohjoisessa. Otti minut Haaparannalle, että sai enempi tavaraa. Junnu osti aina takakontin täyteen ja vei etelään."


title: Veljet keskenään

text: Kappale sisältää loppusointujen lisäksi myös runsaasti alkusointuja, varsinkin kertosäkeistössä: ”Kuin herrat hetken me herkutellaan / siististi seurustellaan / kuin konttoristit konsanaan”. Lisäksi vielä säkeissä ”tuttavat terkutellaan / nakkeja nautiskellaan” on molemmissa alkusointuja.Paikalla oli ruotsalaisia, joiden ohittelu ja kannanotot sotaan ärsyttivät


title: Veljet keskenään

text: ”Veljet keskenään” äänitettiin vuonna 1979 Helsingissä Takomo-studiolla. Kappaleen äänitti Jukka Teittinen. Jaakko Salo sovitti ja tuotti kappaleen, minkä lisäksi hän toimi kapellimestarina ja pianistina.


title: Veljet keskenään

text: Vainion alkuperäisversiolla soittavat seuraavat muusikot:”Veljet keskenään” julkaistiin vuonna 1979 singlenä, jonka B-puolella oli ”Laps suuren synnyinmaan”. Kaksi vuotta myöhemmin vuonna 1981 se julkaistiin Vainion studioalbumilla "Albatrossi ja sorsa". Lisäksi se on julkaistu muun muassa Vainion kokoelma-albumeilla "20 suosikkia – Albatrossi" ja "Legendan laulut – Kaikki levytykset 1963–1990" vuonna 2008. Vainio käytti laulun melodiaa myöhemmin eräässä itse laulamassaan mainoslaulussaan.


title: Veljet keskenään

text: Vesa-Matti Loiri on myös levyttänyt kappaleen. Hänen versionsa laulusta on hänen albumillaan "Ystävän laulut II", joka sisältää pelkästään kappaleita Vainion sanoituksista.


title: Karl August Krook

text: Karl August Krook (17. elokuuta 1826 Hämeenlinna – 19. tammikuuta 1894 Turku) oli suomalainen filosofian tohtori, lyseon lehtori ja kirjailija.


title: Karl August Krook

text: Krookin vanhemmat olivat laamanni Bengt Detlof Krook ja Lovisa Ulrika Arckenholtz. Hän kävi Hämeenlinnan triviaalikoulua ja pääsi ylioppilaaksi 1844. Krook valmistui filosofian kandidaatiksi 1851, maisteriksi 1853, lisensiaatiksi 1854 ja tohtoriksi 1857.


title: Karl August Krook

text: Krook toimi useita vuosia opettajana Helsingin yksityislyseossa ja kreikan kielen lehtorinaVaasan lukiossa 1861–1868 sekä Turun lukiossa ja lyseossa 1868–1888. Krook oli Turun tuomiokapitulin jäsen 1868–1870.


title: Melinda Czink

text: Melinda Czink (s. 22. lokakuuta 1982 Budapest) on unkarilainen tennispelaaja.


title: Melinda Czink

text: Czink pääsi maailmanlistalla ensimmäistä kertaa top-50:een ja voitti ensimmäisen WTA-turnauksensa Quebecissa. Turnauksen semifinaalissa hän voitti Aleksandra Wozniakin 6–3, 6–3 ja finaalissa Lucie Safarovan 4–6, 6–3, 7–5. Lisäksi kauden aikana hän pääsi yhteen semifinaaliin ja neljään puolivälierään. Kauden lopussa hän pelasi Tournament of Championsissa Balissa, jossa hän hävisi Aravane Rezaille 3–6, 5–7 ja Sabine Lisickille 6–2, 6–7(1), 4–6.


title: Melinda Czink

text: Czink aloitti vuoden Brisbane International -turnauksella Australiassa seitsemänneksi sijoitettuna. Hän voitti Lucie Hradeckán ensimmäisellä kierroksella lukemin 6–4, 3–6, 6–3 ja Barbora Záhlavová-Strýcován toisella kierroksella 6–3, 2–6, 6–1. Puolivälierässä hän hävisi Justine Heninille 2–6, 6–3, 6–7(5). Samassa paikassa hän pääsi nelinpelin finaaliin Arantxa Parra Santonjan kanssa, mutta he hävisivät sen Andrea Hlaváckoválle ja Lucie Hradeckálle 6–2, 6–7(3), 4–10. Seuraavaksi hän pelasi Moorilla Hobart International -turnauksessa, jossa hän hävisi Gisela Dulkolle ensimmäisellä kierroksella lukemin 4–6, 2–6. Australian avoimissa Czink hävisi ensimmäisellä kierroksella Stefanie Vögelelle luvuin 5–7, 7–6(5), 7–9 ja Ranskan avoimissa Julia Görgesille luvuin 6–2, 6–3.


title: Jérémy Chardy

text: Jérémy Chardy (s. 12. helmikuuta 1987 Pau) on ranskalainen tennispelaaja. Chardy on voittanut yhden ATP-turnauksen kaksinpelissä ja kaksi turnausta nelinpelissä. Vuonna 2005 hän voitti poikien kaksinpeliturnauksen Wimbledonissa. Kaksinpelin maailmanlistalla hän on ollut parhaimmillaan sijalla 25 tammikuussa 2013.


title: Jérémy Chardy

text: Chardy teki Grand Slam -debyyttinsä vuonna 2006 saatuaan villin kortin Ranskan avoimiin. Ensimmäisellä kierroksella hän voitti Jonas Björkmanin, mutta hävisi toisella kierroksella David Ferrerille. Vuonna 2008 Chardylle tuli Marracechin turnauksessa finaalitappio Gaël Monfilsia vastaan. Ranskan avoimiin hän sai villin kortin ja voitti toisella kierroksella maailmanliston kuudentena olleen David Nalbandianin luvuin 3–6, 4–6, 6–2, 6–1, 6–2. Seuraavaksi hän voitti Dmitry Tursunovin 7–6(1), 6–3, 6–4, kunnes hävisi neljännellä kierroksella Nicolas Almagrolle 7–6(0) 7–6(7), 7–5, vaikka hänellä oli eräpallo kaikissa kolmessa erässä.


title: Jérémy Chardy

text: Vuonna 2009 Chardy aloitti 1. kierroksen tappiolla Dohassa, ennen kuin pääsi puolivälieriin Sydneyssä, jonka hän hävisi Richard Gasquetille luvuin 6–2, 7–6(4). Australian avoimissa hän hävisi hallitsevalle mestarille, Novak Đokovićille toisella kierroksella luvuin 7–5, 6–1, 6–3.


title: Jérémy Chardy

text: Seuraavassa turnauksessaan Johannesburgissa hän pääsi semifinaaliin. Semifinaalissa hän voitti jälleen David Ferrerin lukemin 1–6, 7–6(9), 7–6(4), ja pääsi ensimmäisen kerran ATP-turnauksen finaaliin. Finaalin hän kuitenkin hävisi Jo-Wilfried Tsongalle luvuin 6–4, 7–6(5). Chardy hävisi avauskierroksella seuraavassa turnauksessaan, Open 13:ssa Marseillessa Novak Đokovićille 7–6(4), 6–4. Delray Beachin turnauksessa hän voitti Tommy Haasin luvuin 7–6(7), 6–3. Seuraavaksi hän voitti Andrei Golubevin 7–6(4), 7–5 ja Marcos Baghdatisin 7–6(7), 7–6(3). Semifinaalissa hän hävisi ykkössijoitetulle Mardy Fishille 6–4, 6–1.


title: Jérémy Chardy

text: Wimbledonissa Chardy hävisi ensimmäisellä kierroksella Andy Roddickille 6–3, 7–6(3), 4–6, 6–3. Seuraavaksi hän pelasi MercedesCupissa Stuttgartissa. Siellä hän voitti José Acasuson 6–2, 7–6(4), Martín Vassallo Argüellon 2–6, 6–3, 6–1, Mischa Zverevin 7–6(4), 6–1 ja Nicolas Kieferin 6–3, 7–5 ja pääsi toista kertaa urallaan ATP-finaaliin. Finaalissa Chardy voitti Victor Hanescun luvuin 1–6, 6–3, 6–4 ja otti samalla ensimmäisen ATP-turnausvoiton.


title: Jérémy Chardy

text: Kausi alkoi Chardylla huonosti. Hän hävisi ensimmäisellä kierroksella Brisbane International -turnauksessa, Heineken Openissa, Australian avoimissa ja SAP Openissa. Ensimmäisen voittonsa hän otti lopulta Regions Morgan Keegan Championshipsissä, kun hän voitti ensimmäisellä kierroksella turnauksessa toiseksi sijoitetun Fernando Verdascon luvuin 7–6(4), 6–3.


title: Charles F. Brush

text: Charles F. Brush (17. maaliskuuta 1849 – 15. kesäkuuta 1929) oli yhdysvaltalainen keksijä ja tiedemies. Brushin kaarilamppuja käytettiin usean yhdysvaltalaisen kaupungin valaisemiseen. Hän osasi hyödyntää myös tuulen luomaa energiaa.


title: Kaupallinen radiotoiminta Suomessa

text: Kaupallinen radiotoiminta käynnistyi Suomessa keväällä 1985. Tällä hetkellä Suomessa on 49 kaupallista radiokanavaa, joiden käytössä on yli 320 lähetystaajuutta.


title: Kaupallinen radiotoiminta Suomessa

text: Keskimäärin 3,6 miljoonaa suomalaista kuuntelee kaupallisia radiokanavia viikoittain. Kaupallisten radiokanavien päivittäinen kuunteluaika on noin 1,5 tuntia. Suurin osa kaupallisen radion kuuntelijoista on alle 45-vuotiaita.


title: Kaupallinen radiotoiminta Suomessa

text: Suomen kuunnelluimmat kaupalliset radiokanavat ovat Radio Nova, Iskelmä, Radio Suomipop, Radio Rock, The Voice, NRJ, Radio Aalto ja Groove FM.


title: Kaupallinen radiotoiminta Suomessa

text: Suomen Paikallisradioliiton toiminta alkoi vuonna 1983. Liiton tavoitteena oli perustaa Suomeen kaupallinen radio Yleisradion monopolin rinnalle. Valtioneuvosto myönsi ensimmäiset toimiluvat 24.1.1985. Niiden myötä Suomeen perustettiin vuonna 1985 yhteensä 18 radioasemaa, joista puolet on yhä toiminnassa. Ensimmäisenä aloitti Radio Lakeus 27.4. Nivalassa ja heti perään Radio City vapunaattona Helsingissä.


title: Kaupallinen radiotoiminta Suomessa

text: Kaupallisen radion perustaminen Suomeen merkitsi murrosta suomalaisessa mediakentässä ja populaarikulttuurissa. Se toi suomalaisten saataville pop- ja rock-musiikin, jota oli sitä ennen soitettu radiossa vain pari tuntia viikossa. Myös kotimaisten artistien ja bändien määrä kasvoi.


title: Kaupallinen radiotoiminta Suomessa

text: Kaupallisen radion myötä radioasemien lukumäärä Suomessa moninkertaistui ja radion parissa vietetty aika kaksinkertaistui. Etenkin nuoret löysivät radion. Kaupallisen radion perustamisen myötä Yleisradio teki kanavauudistuksen vuonna 1990, jolloin syntyivät Yle Radio Suomi ja nuorille suunnattu Radiomafia (nykyinen YleX).


title: Kaupallinen radiotoiminta Suomessa

text: Kaupallinen radio järjesti ensimmäisenä Suomessa laajoja ilmaiskonsertteja. Vuonna 1993 Radio Ykkönen toi Beach Boysin Kaivopuistoon ja Radio City Leningrad Cowboysin ja Puna-armeijan kuoron Senaatintorille.


title: Kaupallinen radiotoiminta Suomessa

text: Kaupallinen radio sai toimiluvan Suomen ainoalle valtakunnallisesti kuuluvalle radiokanavalle vuonna 1996. Radio Nova aloitti toimintansa vuonna 1997. Sitä kuuntelee nykyään 1,6 miljoonaa suomalaista viikoittain.


title: Kaupallinen radiotoiminta Suomessa

text: Kaupallinen radio on ollut ponnahduslauta monelle suomalaiselle viihde- ja media-alan ammattilaiselle. Kaupallisessa radiossa ovat vaikuttaneet muun muassa Pauli Aalto-Setälä, Tuomas Enbuske, Maria Guzenina, Henkka Hyppönen, Lauri Karhuvaara, Sakari Kuosmanen, Baba Lybeck, Antero Mertaranta, Jari Sarasvuo, Ruben Stiller, Teppo Turkki, Juha Tynkkynen ja Mato Valtonen.


title: Kaupallinen radiotoiminta Suomessa

text: Kaupallisten radioasemien toiminta rahoitetaan Suomessa mainosajan myynnillä. Vuonna 2009 radiomainontaa ostettiin 49,7 miljoonalla eurolla. Radiomainonnan osuus kaikesta mediamainonnasta oli 3,9 prosenttia. Radiomainonnasta 71 prosenttia oli valtakunnallista ja 29 prosenttia paikallista. Vuonna 2009 mainostajat ostivat mediatilaa ja -aikaa yhteensä 1 263,4 miljoonalla eurolla.


title: Kaupallinen radiotoiminta Suomessa

text: Suomessa radioasemien toimilupia myöntää sekä taajuuskoordinointia valvoo Viestintävirasto. Muiden kuin Yleisradion on haettava radiotoiminnan harjoittamiseen toimilupa valtioneuvostolta. Nykyinen kaupallisten radioiden viisivuotinen toimilupakausi käynnistyi 1.1.2012.


title: Kaupallinen radiotoiminta Suomessa

text: Kaupallisten radioasemien toimiluvissa määritellään muun muassa lähetysalue ja -teho sekä ohjelmiston sisältö. Kaupalliset radiokanavat ovat Suomessa joko valtakunnallisia, alueellisia tai paikallisia.